Kari Vehniäinen vaihtoi Bituboon - Uutiset - Storm Motor\nKari Vehniäinen vaihtoi Bituboon\n20 kertainen Suomen mestari Kari Vehniäinen valitsi Bitubo-iskunvaimentimet BMW S1000RR Road Racing kilpapyörään kaudelle 2014.\nAlla Kari Vehniäisen mietteitä bitubosta:\n-Olemme säätäneet ja huoltaneet Road Racing -moottoripyörien iskunvaimentimia ja viime kesänä meille tuli huoltoon pyörä, jossa oli Bitubon iskunvaimentimet. Heti alkuun kiinnitin huomion erittäin herkkäliikkeisiin iskunvaimentimiin. Jousituksen liikkeissä oli huomattavasti vähemmän kitkaa kuin mihin olin aikaisemmin tottunut. Kun pääsin ajamaan pyörää huollon jälkeen radalla, heräsi kiinnostukseni Bituboa kohtaan. Pienikitkainen jousitus antoi miellyttävän tuntuman pidosta ja eikä pyörän käytöksessä tuntunut ikävää tärinää..\nPieni kitka kertoo laadukkaasta lopputuloksesta. Vaimennusta on melko helppo vähentää tai lisätä, mutta kitkaa on huomattavasti hankalampi hallita. Pienemmällä kitkalla toimivat iskunvaimentimet mahdollistavat suuremman vaimennuksen käytön jolloin saadaan kantavuutta enemmän ja samaan aikaan tuntuma on kuitenkin miellyttävä. Uskon, että pystyn ajamaan Bitubolla kovempaa kun voin keskittyä ajolinjan seuraamiseen, eikä minun tarvitse varoa pintakovien iskunvaimentimien aiheuttamaa tärinää. Kaikenlisäksi säästän selvää rahaa kun Bitubo on halvempi kuin kilpailijat.\nBitubo tuotteista lisää Stormin sivustolla: Bitubo


SAMK ja TurkuAMK yhteistyössä: vesihuollon verkko-opetusta\nVesihuoltoalalla on tarve saada lisää osaamista verkostosaneeraukseen liittyen. Vesihuoltoverkostojen saneerausvelka on tunnetusti kasvanut mittavaksi. Kun opetust toteutettiin verkossa, eri paikkakunnilla opiskelevat ja työskentelevät henkilöt voivat osallistua kurssille mahdollisimman helposti.\n10.11.2016 | Teksti: Aino Pelto-Huikko & Katariina Kiviluoto | Kuva: Katariina Kiviluoto / Turun ammattikorkeakoulu (uutislistauksen putkikuva Henrik Roms/Turun AMK)\nSuomen vesihuoltoyhdistyksen vuonna 2015 teettämän selvityksen mukaan vesihuollon alan kehittymiselle olisi tärkeää fokusoida alan opetusta korkeakouluissa. Sen mukaan ammattikorkeakoulujen ja yliopistojen yhteistyö osaltaan kehittäisi alan opetusta. Kehittämistarve kohdistuu ammattikorkeakouluissa sekä amk- että yamk-opetukseen. Tähän haasteeseen lähdimme vastaamaan kolmen ammattikorkeakoulun – Turku AMK, HAMK ja SAMK – vetämänä, yhteistyössä yliopiston ja vesihuoltoalan kanssa. Loimme hankkeessa kokonaan verkossa olevaa vesihuoltoalan oppimisympäristöä korkeakouluopiskelijoille ja jo alalla työskenteleville henkilöille.\nKurssin tavoitteena oli luoda selkeä opintokokonaisuus, jonka käytyään opiskelijalla on kokonaiskäsitys verkostosaneerausprosessista ja siihen liittyvistä osa-alueista. Harjoitustehtävät rakennettiin ongelmalähtöisesti tosielämän tapauksista. Tavoitteena oli luoda todenmukainen kuva verkostosaneerauksen eri osa-alueista ja mahdollisista haasteista. Verkkototeutukseen päädyimme, jotta eri paikkakunnilla opiskelevat ja työskentelevät henkilöt voivat osallistua kurssille mahdollisimman helposti. Verkkokurssi mahdollisti siis opetuksen aiheessa, josta muuten ei ole opetusta tarjolla. Samalla eri korkeakoulujen opiskelijat pystyivät osallistumaan samalla kurssille.\nVerkkokurssi mahdollisti opetuksen aiheessa, josta muuten ei ole opetusta tarjolla. Samalla eri korkeakoulujen opiskelijat pystyivät osallistumaan samalla kurssille.\nKurssin pedagogisena pääperiaatteena oli ongelmalähtöisyys ja käytännönläheisyys. Verkko-opetuksen haasteisiin vastasimme tekemällä harjoitustehtävistä vaihtelevia käyttämällä erilaisia työkaluja, muun muassa keskustelualueita, videotehtäviä sekä yksilö- ja ryhmätöitä. Opetusmateriaalia elävöitimme havainnollisen kuvamateriaalin ja erilaisten kartta- ja videoaineistojen avulla. Opiskelijoille varasimme kaksi viikoittaista helpdesk-aikaa, jolloin opettaja oli verkossa aktiivisesti paikalla kysymyksiä ja ongelmatilanteita varten.\nKurssi toteutettiin pilottikurssina keväällä 2016. Kurssilla oli osallistujia kolmesta ammattikorkeakoulusta. Kurssisisältö testattiin kahdessa erässä (perusasiaa 3 op ja syventävää 2 op) keväällä 2016. Perusosan kolmen opintopisteen kokonaisuuden suoritti 22 opiskelijaa ja syventävän osuuden tehtäviä teki 11 opiskelijaa.\nVerkkokursseille osallistujien on hyvä muistaa, että oppiminen vie aikaa. Verkkokurssien suorittaminen vaatii oman aikansa ja työpanoksensa, vaikka se ei olekaan aikaan ja paikkaan sidottu. Sekä palautekyselyn kautta tulleesta että suullisesta palautteesta kävi selvästi ilmi opiskelijoiden kokema oppiminen, samoin harjoitustehtävien palautuksissa näkyi asian haltuunotto. Verkkokurssit herättävät monenlaisia ennakkoluuloja sekä puolesta että vastaan.\n”Verkkokurssit ovat mielestäni hyviä ja toimivia.”\n”Opin kuitenkin yllättävän paljon, vaikka vähän skeptinen olinkin siitä kuinka paljon verkkokurssista jää loppupeleissä käteen.”\nVerkkokurssit eivät juuri vähennä opettajan tarvitsemia työresursseja, vaikka perinteistä lähiopetusta ei tarjota. Pienryhmät, virtuaalivastaanotot eli verkossa tarjolla olevat keskusteluajat opettajien kanssa ja mahdolliset verkkoluennot edellyttävät opettajan läsnäoloa. Tehtävänantojen selkeyteen, samoin kuin annetun palautteen selkeyteen, pitää kiinnittää erityistä huomiota. Palautteen antamiseen menee enemmän aikaa, kun annetaan yksilöllistä palautetta. Toisaalta kurssin aikana opiskelijat eivät kokeneet saaneensa palautetta, kun se annettiin koko ryhmälle esimerkiksi mallivastauksen muodossa.\nKurssi toteutetaan uudelleen keväällä 2017 SAMKin ja Turku AMK:n yhteistyönä. Laajempaan vesihuollon yhteisopetukseen nähdään tarve, mutta edelleen toteutusmuodot sekä rahoitus ovat mietinnässä. Alan kehittymisen kannalta olisi hyvä saada osaajia valmistumaan eri puolelle Suomea, mutta resurssien niukkuus asettaa suuria haasteita. Eri ammattikorkeakoulujen yhteistyönä toteutettava verkko-opetus voisi kokemuksemme mukaan olla yksi varteenotettava vaihtoehto. Yhteinen verkko-opetus mahdollistaa monipuolisen korkeakouluopetuksen sellaisissakin aiheissa, joille on kysyntää työelämässä, muttei juurikaan perusopetusresursseja.\nAino Pelto-Huikko toimii SAMKin tutkimusryhmä Vesi-Instituutti WANDERissa tutkijana ja opettaa vesihuoltoon liittyviä kursseja\nKatariina Kiviluoto toimii hankeasiantuntijana Turun ammattikorkeakoulussa.


JULISTEILLA PIRISTYSTÄ SISUSTUKSEEN (+ALEKOODI!) - SUVI MYLLYMÄKI\nYhdeltäkään vähänkään sisustamisesta kiinnostuneelta ei varmaankaan ole jäänyt huomaamatta Desenion verkkokauppa, todellinen julisteiden mekka. Hinta-laatusuhde on hyvä, toimitus nopea ja laajasta sekä jatkuvasti päivittyvästä valikoimasta löytyy jokaiselle jotain.\nOlin jo pitkään ihastellut Desenion tuotteita, ja näitä tauluja tilatessa meinasi iskeä ihan todellinen valinnanvaikeus. Lopulta klikkasin ostoskoriini aivan ihanan kaktustaulun (kukaan minut tunteva ei varmaankaan yllättynyt tästä) ja sen pariksi osuvan tekstin, jonka ajatus jokaisen tulisi pitää mielessä omassa tekemisessään.\n”Why fit in when you were born to stand out?”\nJa nyt se paras osuus! Jos olet esimerkiksi juuri muuttanut opiskelemaan uuteen kaupunkiin, ja asuntosi ammottaa vielä tyhjyyttään, tai muuten vaan kaipaat piristystä kotisi sisustukseen, on sullakin nyt mahdollisuus tilata itsellesi julisteita tuntuvalla alennuksella. Koodilla SUVI25 saat 25 prosenttia alennusta kaikista julisteista (ei koske handpicked -merkittyjä tuotteita). Koodi on voimassa torstaihin eli vain kolme päivää, joten be quick!\n*Postaus toteutettu yhteistyössä Desenion kanssa


1:12 Nukkekotielämää Kurjenpolvessa: huhtikuuta 2008\nLähettänyt - Virpi klo 21.35 8 kommenttia:\nLähettänyt - Virpi klo 14.27 4 kommenttia:\nLähettänyt - Virpi klo 9.19 16 kommenttia:\nJopas jotakin, olen saanut kaksi tunnustusta blogiini. Toisen Anjalta Kuuralehdosta, josta kiitän ja kumarran ja palautan saman tien tunnustuksen Anjalle, joka luopuu jopa housuista miniatyyriharrastukseni vuoksi! :O) (pst. lue edellinen postaus) Toisen tunnustuksen sain myöskin todella mielenkiintoiselta uudelta tuttavuudelta Taijulta Nukkekoti Villa Madlenasta . Taijun blogissa oli aivan ihania hattuja ja huippuidea lattian teosta. Kiitos teille! Itse haluan ojentaa tunnustuksen kaikille Tornion nukkekotiharrastajille, joiden kanssa odotan innolla yhteisen harrastuksen merkeissä tapaamisia ja yhdessä puuhailua!\nLähettänyt - Virpi klo 17.33 4 kommenttia:\nSain viikonlopun aikana kursittua Vailille päälle pantavaa. Arvelin, että rouva joutuu hiippailemaan vain hartiahuiviin kiedottuna, mutta puku valmistui kuin valmistuikin. Se on ommeltu Anjan housukankaasta (kiitos!) suoraan nuken päälle: ensin hameosa kainaloihin saakka, sitten hihat pistoilla kiinni hameosaan ja valkoisesta ohuesta puuvillasta viritelmää kauluksista yläosan peitoksi. Lopuksi leikkasin mustasta pitsistä lyhyen huivin, jonka rypyttelin harteille peittämään ompelujälkiä. Pienestä nauhasta rusetti eteen ja Kristiinan joulukalenterista helminauha kaulaan.\nTässä kuvaa puvusta. Ihan läheistä tarkastelua se ei kestäne, mutta on ensimmäiseksi aivan käyttökelpoinen. Aion kokeilla puvun tekoa vielä toistamiseen, olisi kiva tehdä sellainen puettava vaihtoehto.\nTässä tunnelmoidaan Syltyn kanssa gramofonia kuunnellen.\nLähettänyt - Virpi klo 6.52 13 kommenttia:


Informatum Research Oy - Etusivu\nInformatum Research Oy on asiakaskohtaamisten kehittämisen ja tutkimuksen osaaja. Tarjoamme käyttöösi pitkän kokemuksemme sekä laajan ja käytännöllisen näkemyksemme suomalaisesta asiakaspalvelusta.\nAsiakaskokemus muodostuu isolta osin arjen kohtaamisissa ja brändin lupaukset lunastetaan näissä kohtaamisen hetkissä asiakkaan kanssa. Tästä syystä asiakaspalvelun rooli asiakaskokemuksen tuottajana on tärkeä. Olennainen osa asiakaskokemuksen kehittämistä liittyykin kohtaamisiin, joissa yrityksen edustaja – ihminen tai botti – kohtaa asiakkaan ja tämän inhimilliset tarpeet ja toiveet.\nTyöskentely kanssamme haastaa kuuntelemaan asiakkaan ääntä. Tuomme asiakaskokemuksen juhlapuheista arjen konkreettisiin käytäntöihin: miten asiakas kohdataan teidän palvelukanavissanne ja kuinka niissä syntyviä kokemuksia voisi parantaa?\nKeinoinamme kohtaamisten kehittämiseen ovat tutkimus ja osallistavin menetelmin toteutettu valmennus. Tutkimuksella teemme näkyväksi sen, miten kaukana tai lähellä yrityksen tavoitteet ja asiakkaiden saamat palvelukokemukset toisistaan ovat. Valmennus oivalluttaa miettimään omaa roolia ja osallisuutta asiakaskokemuksen tuottajana tai asiakaslähtöisen kulttuurin johtajana.\nTyömme tavoitteena on palvelun laadun jatkuva kehittäminen, uusien toimintatapojen löytäminen sekä niiden nivominen arjen työhön. Teemme työmme tinkimättömällä laadulla ilman turhaa ryppyotsaisuutta, täsmällisesti ja juuri sinun tarpeisiisi sopivasti.\n”Asiakkaamme suosittelevat meitä”\nHaluan tietää, millaista asiakaspalvelua asiakkaamme saavat.\nHaluan kehittää asiakaspalveluamme tietyssä kanavassa.\nHaluan kehittää asiakaskohtaamisiamme kokonaisvaltaisesti


9-vuotias tyttö varastaa shown Lontoon metrossa maailmanluokan pianoesityksellään | Newsner\n9-vuotias tyttö varastaa shown Lontoon metrossa maailmanluokan pianoesityksellään\nMennessä Newsner 28 toukokuu 2016\nKatusoittajia näkee tämän tästä, mutta harvemmin heidän soittoaan tulee pysähdyttyä kuuntelemaan. Joskus kuitenkin soittaja on juuri oikeassa paikassa juuri oikeaan aikaan, ja saa ihmiset kerääntymään ympärilleen. Juuri niin teki 9-vuotias Asta Dora Finnsdottir Islannista. Kun Asta oli perheineen käymässä Lontoossa, he käyttivät metroa. Eräällä metroasemalla Asta huomasi yksinäisen ja joutilaan pianon. Asta päätti laittaa pianon käyttöön. Ohikulkijat eivät varmasti osanneet arvata millainen esitys siitä tulisi. Luultavasti ihmiset luulisivat pienen 9-vuotiaan soittavan jotakin...yksinkertaista, kuten tuiki, tuiki tähtönen. Jatka lukemista alempaa nähdäksesi mitä hän soitti!\nLastenlaulujen sijaan Asta päätti soittaa Mozartin “Turkkilaisen marssin.” Hienostunut ja vaativa valinta!\nEsitys on vertaansa vailla, ja osa kiireisistä ohikulkijoista pysähtyy todistamaan silmillään ja korvillaan 9-vuotiaan taidokkaiden sormien lennokasta työskentelyä joka saa käytävän täyttymään klassisen musiikin taiasta ja tunnelmasta. On pakko ihailla lahjakkaan nuoren soittajan taitoja!\nIhailetko sinäkin Asta Finnsdottirin taitoja? Jaa video Facebookissa!\nKoirat juoksevat ilmiliekeissä olevaan kerrostaloon – niiden ainoa tehtävä on pelastaa hädässä olevia ihmisiä\nÄiti sai puhelun Lontoon palavasta talosta – se oli hänen tyttärensä, joka halusi hyvästellä


UPM Legal Counsel\nOP Compliance officer (määräaikainen)\nOP Internal Auditor\nValio Oy Vakuutuspäällikkö, Helsinki, määräaikainen\nHaemme uuteen Lakiasiat-yksikköömme\noikeudellisten päätösten valmisteluun.\nLakimiehenä valmistelet toimintaamme liittyviä vaativia oikeudellisia päätöksiä, kuten hallinnollisia sanktioita. Olet johdon ja osastojen esimiesten ja asiantuntijoiden tukena oikeudellisissa tulkintakysymyksissä ja valvontapäätösten valmistelussa. Tehtävän hoitamisessa on eduksi mm. julkisuus- ja hallintolain sekä GDPR-asetuksen hyvä tuntemus. Lisäksi tehtäviisi kuuluu omien vastuualueittesi osalta kotimaisen ja kansainvälisen sääntelyn muutosten seuraaminen ja toimeenpano Finanssivalvonnassa.\nOlet perehtynyt syvällisesti finanssialan lainsäädäntöön. Sinulla on oikeustieteellinen korkeakoulututkinto ja useamman vuoden käytännön kokemus juridisten tehtävien hoitamisesta. Olet tavoitteellinen asiantuntija, joka etsii aktiivisesti parhaita ratkaisuja, ja sinulla on hyvä paineensietokyky ja hyvät työyhteisötaidot. Kirjoitat täsmällistä asiatekstiä suomeksi, ja sinulla on sujuva englannin kielen taito.\nUusi Lakiasiat-yksikkömme vastaa Finanssivalvonnan oikeudellisten linjausten ja päätösten sekä hallinnollisten seuraamusten valmistelusta. Lisäksi sen vastuulla on Finanssivalvonnan määräys- ja ohjekokoelman koordinointi. Yksikön tehtävänä on varmistaa Finanssivalvonnan eri osastojen tulkintojen yhdenmukaisuus sekä toimia johdon ja muun organisaation oikeudellisena tukena. Eurooppalaiseen yhteistyöhön osallistuminen on tiivis osa arkeamme.\nVirkasuhde on vakinainen. Tehtävän palkkaus ja muut edut määräytyvät Suomen Pankin palkkauskäytäntöjen mukaan. Tehtävä sijoittuu Suomen Pankin palkkausjärjestelmässä vaativuusluokkaan 17 (tehtäväkohtainen palkanosa 4667 eur/kk). Lisäksi maksetaan suoriutumiseen ja ammatinhallintaan perustuvaa palkanosaa enintään 48 % tehtäväkohtaisesta palkasta.


Ikihurmuri saapuu Fuengirolaan - Fuengirola.fi | Aurinkorannikon uutiset, tapahtumat ja ihmiset\n4.8.2020 Onnittele: Veera\nIkihurmuri saapuu Fuengirolaan\nHuolimatta siitä, että viime aikoina espanjalaismuusikot ovat menestyneet hienosti esimerkiksi Grammy-gaalassa, on Julio Iglesias edelleen Espanjan kautta aikain menestynein laulaja. Elokuussa hän saapuu Fuengirolaan.\nIglesiaksen suosio ei ole mikään ihme, sillä mieheltä löytyy ulkonäköä, karismaa ja sielukasta tulkintaa. Julio Iglesiaksen ääni suorastaan sulattaa sydämet. Parhaimmillaan tämä tumma hurmuri on tunteikkaissa balladeissa.\nJulio Iglesiaksen ura on kestänyt jo kunnioitettavat viisikymmentä vuotta. Kaikella on kuitenkin aikansa. Niinpä myös Iglesias on päättänyt vetäytyä eläkkeelle. Hän aloitti viime helmikuussa maailmanlaajuisen jäähyväiskiertueensa. Suomikin sai oman osansa Iglesiaksen jäähyväisistä viime kesänä. Kultakurkku vieraili Helsingissä, Jäähallissa, 12. kesäkuuta.\nTulevana kesänä Julio Iglesiasin jäähyväiskiertueesta pääsevät nauttimaan Aurinkorannikon suomalaiset, ja miksei muunmaalaisetkin. Iglesiasin jäähyväiskiertue rantautuu Fuengirolaan ja Marenostrumin lavalle keskiviikkona 5. elokuuta. Kyseessä on ensimmäinen kerta viiteen vuoteen, kun Julio Iglesias esiintyy Espanjassa.\nFuengirolan konsertin liput tulivat myyntiin tämän viikon maanantaina, 3.2. osoitteessa www.marenostrumfuengirola.com\nMálagaa paahtavat ennätyshelteet\nMálagan kunniakonsulaatti on suljettuna elokuussa\nFugefest • Uutiset\nSyksyn Fugefest on peruttu\nMaa järisi Málagassa\nMálagaa paahtavat ennätyshelteet 1 päivä sitten\nEnglantilaisia suositellaan välttämään Espanjaan matkustamista 1 viikko sitten


HE 309/2010 - Hallituksen esitykset - FINLEX ®\nOlet tässä: Finlex › Hallituksen esitykset › 2010 › HE 309/2010\nVähittäiskauppaa koskevat säännökset ehdotetaan koottavaksi laissa erilliseen lukuun. Laissa säädettäisiin maakunta- ja yleiskaavoille erityiset vähittäiskaupan suuryksiköitä koskevat sisältövaatimukset. Maakuntakaavoissa olisi esitettävä kaupan enimmäismitoitus ja merkitykseltään seudullisen vähittäiskaupan suuryksikön mitoituksen alaraja. Vähittäiskaupan suuryksikön määritelmää ehdotetaan muutettavaksi siten, että siihen sisältyisi myös paljon tilaa vaativan erikoistavaran kauppa.\n2.2 Kansainvälinen kehitys ja ulkomaiden lainsäädäntö  5\n3.1 Tavoitteet ja niiden toteuttamisvaihtoehdot 11\n3.2 Keskeiset ehdotukset 12\n4.4 Muut yhteiskunnalliset vaikutukset 14\nLuku 9 a Vähittäiskauppaa koskevat erityiset säännökset 15\n2\t\t VOIMAANTULO JA SIIRTYMÄSÄÄNNÖKSET  18\n3\t\t SUHDE PERUSTUSLAKIIN JA SÄÄTÄMISJÄRJESTYS  18\nLaki maankäyttö- ja rakennuslain muuttamisesta  19\nLaki maankäyttö- ja rakennuslain muuttamisesta  21\nSuurten vähittäiskaupan myymälöiden sijainnin ohjauksen kehittäminen oli yksi maankäyttö- ja rakennuslain (132/1999) keskeisistä tavoitteista. Useilla kaupunkiseuduilla oli rakennettu suuria hypermarketteja ja kauppakeskuksia sisääntulo- ja kehäteiden varsille. Kehitys oli monin paikoin johtanut kaupunkikeskustojen taantumiseen ja asuinalueiden palvelutarjonnan heikkenemiseen. Kehityssuunnan arvioitiin jatkuessaan vaikeuttavan erityisesti vanhusten ja autottomien talouksien asiointia sekä lisäävän kansalaisten eriarvoisuutta.\nKuntien ja maakuntien liittojen mahdollisuudet ohjata kaavoituksella suurten kaupan yksiköiden sijaintia olivat osoittautuneet puutteellisiksi. Tilanteen korjaamiseksi lakiin otettiin erityiset vähittäiskaupan suuryksiköitä koskevat säännökset.\nVähittäiskaupan suuryksiköitä koskevia säännöksiä alettiin soveltaa 1.3.1999 lukien. Kokonaisuudessaan maankäyttö- ja rakennuslaki tuli voimaan 1.1.2000.\nVähittäiskaupan suuryksiköitä koskevia säännöksiä tarkistettiin maankäyttö- ja rakennuslain muutoksen (476/2004) yhteydessä vuonna 2004. Erityinen sijainnin ohjaus laajennettiin koskemaan myös sellaisia vähittäiskaupan myymäläkeskittymiä, jotka ovat vaikutuksiltaan vähittäiskaupan suuryksikköön verrattavia. Samassa yhteydessä selkeytettiin sitä, että suuryksiköitä koskevia säännöksiä sovelletaan myös suuryksiköiden laajentamiseen sekä myymälän laajentamiseen suuryksiköksi. Muutos tuli voimaan 1.9.2004.\nVähittäiskaupan suuryksiköiden sijainnin ohjauksen toimivuuden ja ajanmukaisuuden kokonaisvaltainen arviointi tuli ajankohtaiseksi kaupan toimintaympäristössä 2000-luvun aikana tapahtuneiden muutosten johdosta. Ympäristöministeriö asetti lokakuussa 2008 työryhmän arvioimaan vähittäiskaupan suuryksiköiden sijainnin ohjauksen toimivuutta ja ajanmukaisuutta. Varatuomari Matti Auran johdolla toiminut Kaupan sijainnin ohjauksen arviointityöryhmä paneutui erityisesti suurten, vaikutuksiltaan seudullisten suuryksiköiden ohjauksen ongelmiin. Työryhmä päätyi arviossaan siihen, ettei nykyinen ohjausjärjestelmä vastaa kaupan ohjaukseen kohdistuviin vaatimuksiin. Työryhmän ehdotukset kaupan ohjauksen tehostamiseksi ovat hallituksen esityksen taustalla.\nEhdotetut muutokset tähtäävät erityisesti yhdyskuntiin ja liikenteeseen voimakkaimmin vaikuttavien suurten seudullisten kaupan yksiköiden ohjauksen tehostamiseen. Muutokset koskevat maakuntakaavoituksen aseman vahvistamista kaupan ohjauksessa sekä ohjauksen laajentamista kaikkeen vähittäiskauppaan.\nMaankäyttö- ja rakennuslakiin sisältyy erityiset vähittäiskaupan suuryksiköitä koskevat säännökset. Niistä tärkeimmät ovat vähittäiskaupan suuryksikön määritelmää koskeva säännös (114 §) ja asemakaavan oikeusvaikutuksia koskevat säännökset (58 §:n 3 ja 4 momentti) sekä säännös siitä, että käyttötarkoituksen muutos vähittäiskaupan suuryksiköksi edellyttää rakennuslupaa (125 §:n 4 momentti).\nKaavoitusta ohjaavat lain 5 §:n mukaiset alueiden käytön suunnittelun yleiset tavoitteet ja kaavojen sisältövaatimukset (28 §, 39 § ja 54 §). Kaupan palveluverkon suunnittelun ja vähittäiskaupan suuryksiköiden ohjauksen kannalta keskeisiä ovat alue- ja yhdyskuntarakennetta, liikennettä, palvelujen saatavuutta sekä elinkeinoelämän toimintaedellytyksiä koskevat kaavojen sisältövaatimukset. Valtakunnallisiin alueidenkäyttötavoitteisiin (22 §, 23 § ja 24 §) sisältyy yhdyskuntarakenteen kehittämistä ja vähittäiskaupan suuryksiköiden sijaintia koskevia tavoitteita.\nVoimassa olevan lain 114 §:n mukaan vähittäiskaupan suuryksiköllä tarkoitetaan yli 2 000 kerrosneliömetrin suuruista vähittäiskaupan myymälää kuitenkin sillä rajoituksella, ettei sellaiseksi lueta paljon tilaa vaativan erikoistavaran kauppaa.\nPaljon tilaa vaativan erikoistavaran kauppaa ei ole määritelty laissa. Hallituksen esityksen (HE 101/1998 vp) yksityiskohtaisten perustelujen mukaan paljon tilaa vaativan erikoistavaran kaupalla tarkoitetaan kauppaa, jolle on ominaista suuret, paljon tilaa vaativat tuotteet kuten autot, huonekalut ja rakennustarvikkeet ja joka edellyttää sijaintia hyvien liikenneyhteyksien varrella. Ympäristöministeriö on vuonna 2000 antanut suosituksen paljon tilaa vaativan erikoistavarakaupan tulkinnasta.\nVähittäiskaupan suuryksikköä koskeva suunnitteluvelvoite\nMaankäyttö- ja rakennuslaki antaa keskusta-alueille etusijan vähittäiskaupan suuryksikön sijaintipaikkana. Asemakaavan oikeusvaikutuksia koskevan 58 §:n 3 momentin mukaan vähittäiskaupan suuryksikköä ei saa sijoittaa maakunta- tai yleiskaavassa tarkoitetun keskustatoimintojen alueen ulkopuolelle, ellei alue ole asemakaavassa erityisesti osoitettu tätä tarkoitusta varten. 114 §:ssä tarkoitetulle vähittäiskaupan suuryksikölle voidaan siten myöntää rakennuslupa vain, jos alue on asemakaavassa osoitettu erityisesti tätä tarkoitusta varten. 125 §:n 4 momentin mukaan myös rakennuksen tai sen osan käyttötarkoituksen muuttaminen suuryksiköksi edellyttää, että alue on asemakaavassa osoitettu tätä tarkoitusta varten.\nAsemakaavan oikeusvaikutusta koskevaa 58 §:n 3 momenttia sovelletaan myös vähittäiskaupan suuryksikön merkittävään laajentamiseen ja myymälän laajentamiseen suuryksiköksi sekä 58 §:n 4 momentin mukaan sellaisen myymäläkeskittymän rakentamiseen, joka on vaikutuksiltaan vähittäiskaupan suuryksikköön verrattavissa. Säännöksellä haluttiin helpottaa olemassa olevien myymälöiden uudistamista ja rajata soveltamisalan ulkopuolelle sellaiset laajennukset, jotka eivät ole merkittäviä ja joilla ei ole ohjauksen kannalta merkitystä. Ympäristövaliokunnan mietinnön (YmVM 7/2004 vp) mukaan merkittävän laajennuksen ohjeellisena rajana tulee pitää yleensä yli 1 500 kerrosneliömetrin tai yli 25 prosentin laajennusta.\nHallituksen esityksen perusteluissa (HE 164/2003 vp) katsotaan, ettei voida esittää selvää pinta-alarajaa, jonka ylittäviin myymäläkeskittymiin säännös on tarkoitettu sovellettavaksi. Perustelujen mukaan kuitenkin yleensä yli 10 000 kerrosneliömetrin myymäläkeskittymillä katsotaan olevan varsin merkittäviä vaikutuksia. Paljon tilaa vaativan erikoistavaran myymälöitä ei oteta huomioon vaikutuksia arvioitaessa.\nKaavojen sisältövaatimukset ja valtakunnalliset alueidenkäyttötavoitteet\nKaavoitusta ohjaavat maankäyttö- ja rakennuslain 5 §:n mukaiset alueiden käytön suunnittelun tavoitteet. Niiden mukaan on alueiden käytön suunnittelun tavoitteena muun muassa edistää eri väestöryhmien, kuten lasten, vanhusten ja vammaisten tarpeet tyydyttävän elin- ja toimintaympäristön luomista, palvelujen saatavuutta, liikenteen tarkoituksenmukaista järjestämistä sekä elinkeinoelämän toimintaedellytyksiä.\nKaupan palveluverkon suunnittelun ja vähittäiskaupan suuryksiköiden ohjauksen kannalta keskeisiä ovat maankäyttö- ja rakennuslain 28 §:n mukaiset maakuntakaavan sisältövaatimukset, jotka koskevat maakunnan tarkoituksenmukaista alue- ja yhdyskuntarakennetta ja ympäristön ja talouden kannalta kestäviä liikennejärjestelyjä sekä 39 §:n mukaiset yleiskaavan sisältövaatimukset, jotka koskevat yhdyskuntarakenteen toimivuutta, palvelujen saatavuutta, liikennettä ja eri väestöryhmien huomioon ottamista. Maakuntakaavaa ja yleiskaavaa laadittaessa on otettava huomioon myös elinkeinoelämän toimintaedellytyksiä koskeva sisältövaatimus. Asemakaavan sisältövaatimusten mukaan asemakaavalla tulee luoda edellytykset palvelujen alueelliselle saatavuudelle 54 §:n 2 momentin mukaisesti. Hallituksen esityksen (HE 101/1998 vp) yksityiskohtaisten perustelujen mukaan palveluiden saatavuuteen on kiinnitettävä huomiota myös asemakaava-alueen ulkopuolella.\nKaupan ohjauksen kannalta keskeisiä valtakunnallisia alueidenkäyttötavoitteita ovat yhdyskuntarakenteen kehittämistä, vähittäiskaupan suuryksiköiden sijaintia ja elinkeinoelämän toimintaedellytyksiä koskevat tavoitteet. Valtakunnallisten alueidenkäyttötavoitteiden mukaan uusia huomattavia asuin-, työpaikka- tai palveluiden alueita ei tule sijoittaa irralleen olemassa olevasta yhdyskuntarakenteesta. Vähittäiskaupan suuryksiköt sijoitetaan tukemaan yhdyskuntarakennetta. Näistä tavoitteista voidaan poiketa, jos tarve- ja vaikutusselvityksiin perustuen pystytään osoittamaan, että alueen käyttöönotto on kestävän kehityksen mukaista. Elinkeinoelämän toimintaedellytyksiä tulee edistää tarjoamalla elinkeinotoiminnalle riittävästi sijoittumismahdollisuuksia. Samalla on kuitenkin kiinnitettävä huomiota toimintojen sijaintiin. Tavoitteiden mukaan runsaasti henkilöliikennettä aiheuttavat elinkeinoelämän toiminnot suunnataan olemassa olevan yhdyskuntarakenteen sisään tai muutoin hyvien joukkoliikenneyhteyksien äärelle.\nEri kaavamuodot kaupan ohjauksessa\nKaupan palveluverkon suunnittelussa ja vähittäiskaupan suuryksiköiden sijainnin ohjauksessa eri kaavamuodoilla on omat tehtävänsä. Maakuntakaava ohjaa merkitykseltään maakunnallisten ja seudullisten vähittäiskaupan suuryksiköiden sijaintia. Kuntien yleis- ja asemakaavat ohjaavat muiden suuryksiköiden sijaintia. Vähittäiskaupan suuryksiköiden sijainnin ohjauksessa keskeiset keskustatoimintojen alueet osoitetaan maakunta- ja yleiskaavassa.\nKunnilla on mahdollisuus laatia maankäyttö- ja rakennuslain 46 §:n mukaan myös yhteinen yleiskaava maankäytön yleispiirteiseksi ohjaamiseksi ja toimintojen yhteensovittamiseksi. Maankäyttö- ja rakennuslakia laadittaessa katsottiin yhteisen yleiskaavan soveltuvan kuntien yhteistyön välineeksi erityisesti kaupan sijainnin ohjaamisessa kaupunkiseuduilla (HE 101/1998 vp).\nMaakuntakaava on ohjeena yleis- ja asemakaavoja laadittaessa, joten merkitykseltään seudullinen vähittäiskaupan suuryksikkö voidaan yleis- tai asemakaavassa osoittaa maakuntakaavan keskustatoimintojen alueiden ulkopuolelle vain, jos sitä koskeva varaus sisältyy maakuntakaavaan.\nAsemakaavassa voidaan lain 57 §:n 1 momentin mukaan antaa kaupan laatua ja kokoa koskevia kaavamääräyksiä, jos se kaupan palvelujen saatavuuden kannalta on tarpeen.\nKaupan ohjausta ryhdyttiin kehittämään Alankomaissa, Saksassa ja Iso-Britanniassa jo 1960- ja 70-luvuilla, Tanskassa ja Norjassa Suomen tavoin vasta 1990-luvun lopulla. Ruotsi on kohdemaista ainoa, jossa ei ole toteutettu erityistä kaupan ohjausta.\nEuroopan unionilla ei ole maankäytön suunnittelua koskevaa lainsäädäntöä, vaan jäsenmaiden suunnittelujärjestelmät perustuvat kansalliseen lainsäädäntöön. Suunnittelujärjestelmien eroista johtuen myös kaupan ohjauksessa on huomattavia maakohtaisia eroja.\nRuotsissa ei ole otettu käyttöön erityistä kaupan ohjausta. Kaupan sijoittumista ja palvelurakenteen kehitystä ohjataan kaavoituksella kuten muutakin maankäyttöä. Ruotsissa seutukaavoitus on vapaaehtoista ja suurten keskustojen ulkopuolisten kaupan hankkeiden ohjauksessa painotetaan kuntien yhteistyötä maankäytön yhteensovittamisessa.\nRuotsin kaavoitus- ja rakennuslakia uudistettaessa vuosina 2005—2007 arvioitiin, että lainsäädäntö tarjoaa riittävät välineet ohjata taajamien ulkopuolisten kaupan suuryksiköiden sijaintia ja kehitystä. Ongelmien katsottiin liittyvän ensisijaisesti lainsäädännön soveltamiseen. Puutteita nähtiin erityisesti yleiskaavoituksessa, kuntien maankäytön yhteensovittamisessa, vaikutusten arvioinnin laajuudessa, asemakaavoituksen käytössä sekä kilpailunäkökohtien huomioon ottamisessa. Lain tarkistuksessa kuntia velvoitettiin muun muassa parempaan keskinäiseen yhteistyöhön maankäytön yhteensovittamiseksi.\nNorjassa kaupan ohjaus käynnistyi vuonna 1999, jolloin kauppakeskusten rakentaminen keskustojen ulkopuolelle kiellettiin väliaikaisesti. Kielto koski yli 3 000 kerrosneliömetrin suuruisten kauppakeskusten rakentamista sekä kauppakeskusten laajentamista yli 3 000 kerrosneliömetrin suuruiseksi. Kielto ei koskenut paljon tilaa vaativan erikoistavaran kauppaa. Kielto kesti vuoteen 2004, jolloin kaikkiin seutukuntiin oli laadittu vähittäiskauppaa ohjaavat lainvoimaiset seutukaavat.\nOhjauksen toimivuutta arvioitiin 2000-luvun puolivälissä. Yleisarvio oli, että kauppakeskusten perustamiskielto oli vaikuttanut tavoitellulla tavalla. Suuria kauppakeskuksia ei kiellon aikana juuri ollut rakennettu keskustojen ulkopuolelle ja investoinnit olivat suuntautuneet olemassa oleviin keskustoihin. Seutuhallinnon ohjaus kuntien päätöksentekoon oli kuitenkin jäänyt tavoiteltua heikommaksi.\nKaupan ohjausta tiukennettiin vuonna 2008 valtakunnallisella määräyksellä, jolla vahvistettiin seutukaavojen oikeudellista asemaa. Määräyksen mukaan yli 3 000 kerrosneliömetrin kauppakeskus voidaan perustaa tai laajentaa vain, jos se on voimassa olevan seutukaavan mukainen. Alueilla, joilla ei ole tällaista seutukaavaa, yli 3 000 kerrosneliömetrin suuruinen kauppakeskus voidaan sijoittaa vain keskustaan. Keskusta-alueet rajataan seutukaavoissa valtakunnallisesti yhdenmukaisin perustein.\nPaljon tilaa vaativan erikoistavaran kauppa on Norjassa määritelty valtakunnallisella määräyksellä. Määrittely on Suomessa käytettyä ympäristöministeriön suositusta tiukempi. Paljon tilaa vaativaan erikoistavaran kauppaan ei Norjassa lueta huonekalukauppaa, kodinkonekauppaa eikä sisustustarvikkeiden kauppaa.\nTanskassa kauppaa koskevat säännökset otettiin kaavoituslainsäädäntöön vuonna 1997. Ohjauksen toimivuuden arviointi johti vuonna 2007 lainsäädännön tarkistukseen ja ohjauksen tiukentamiseen. Kaupan ohjaus on Tanskassa muihin Pohjoismaihin verrattuna tiukkaa. Vähittäiskaupan myymälöitä voidaan pääsääntöisesti sijoittaa vain keskustoihin, aluekeskuksiin ja paikalliskeskuksiin. Keskustojen ulkopuolelle voidaan sijoittaa enintään 1 000 kerrosneliömetrin suuruisia pienmyymälöitä ja paljon tilaa vaativan erikoistavaran kauppaa. Uusia keskustojen ulkopuolisia kaupan alueita voidaan toteuttaa vain Kööpenhaminan seudulle ja Århusiin.\nKaupan ohjauksen lähtökohtana on hierarkkinen keskusrakenne. Kunta määrittelee kaupunkikeskustan sekä yli 40 000 asukkaan kaupunkien aluekeskusten suurimman sallitun yhteenlasketun myymäläkerrosalan. Laissa määritellään suurin sallittu myymäläkerrosala yli 20 000 asukkaan kaupunkien aluekeskuksissa, joissa se on 5 000 kerrosneliömetriä ja paikalliskeskuksissa, joissa se on 2 000 kerrosneliömetriä. Keskusta-alueet rajataan Tanskassa ympäristöministeriön määrittelemin valtakunnallisesti yhdenmukaisin perustein.\nLaissa on määritelty myymälöille ehdoton kokoraja. Päivittäistavaramyymälä saa olla kooltaan enintään 3 500 kerrosneliömetrin suuruinen ja erikoistavaramyymälä enintään 2 000 kerrosneliömetrin suuruinen. Erikoistavaramyymälän enimmäiskoko voidaan kuitenkin ylittää yli 40 000 asukkaan kaupungeissa. Kunta määrittelee paljon tilaa vaativan erikoistavarakaupan myymälöiden suurimman sallitun enimmäiskoon,\nPaljon tilaa vaativa erikoistavaran kaupan toimialat on määritelty laissa. Määrittely on Suomessa käytettyä ympäristöministeriön suositusta tiukempi ja sitä edelleen tiukennettiin vuoden 2007 uudistuksen yhteydessä. Kodinkoneita, sisustarvikkeita ja keittiökalusteita ei lueta paljon tilaa vaativan erikoistavaran kauppaan. Tiukennetun määritelmän mukaan tilaa vaativan erikoistavarakaupan myymälöissä saadaan myydä yksinomaan edellä mainittuja laissa määriteltyjä tuotteita.\nAlankomaissa valtio linjaa kansallisilla suunnittelustrategioilla yhdyskuntasuunnittelun tavoitteita ja periaatteita, joita provinssit ja kunnat toteuttavat. Kansallisissa strategioissa on määritelty myös vähittäiskaupan ohjauksen periaatteet. Tavoitteena on ollut ohjata kaupan sijoittumista siten, että se tukee kaupunkikeskustoista sekä alue- ja paikalliskeskuksista muodostuvan hierarkkisen keskusverkon kehittämistä. Poikkeuksena ovat olleet paljon tilaa vaativan erikoistavarakaupan ja vaarallisten aineiden kaupan toimipaikat. Ne ovat voineet tietyin edellytyksin sijoittua myös kaupunkien reuna-alueille.\nTiukkaa valtion ohjausta on vähin erin lievennetty. 1990-luvulla tuli mahdolliseksi toteuttaa tietyin ehdoin suurimittakaavaisia vähittäiskaupan alueita (myymäläkoko yli 1 500 kerrosneliömetriä) keskustojen ulkopuolella. Kunnat saivat myös oikeuden päättää liikennemyymälöiden rakentamisesta.\n2000-luvun puolivälissä hyväksytyssä kansallisessa suunnittelustrategiassa kaupan ohjausta linjattiin uudelleen. Päätösvaltaa siirrettiin paikalliselle tasolle provinsseihin ja kuntiin. Kaupan ohjauksen perustavoitteet, keskustojen tukeminen ja keskusverkon tasapainoinen kehittäminen, säilytettiin uudessa strategiassa ennallaan. Provinssien ja suurimpien kaupunkiseutujen tehtäväksi tuli konkretisoida hallituksen määrittelemän sijaintipolitiikan päälinjat.\nTärkeimpänä syynä politiikan muutokseen oli, että tiukan ohjauksen katsottiin estäneen korkeatasoisten seudullisten kauppakeskusten kehittämisen. Kaupan sijainnin ohjaus oli toiminut toivotulla tavalla. Kauppa oli sijoittunut keskustoihin eikä yhdyskuntarakenteen ulkopuolisia kaupan keskittymiä juuri ollut syntynyt.\nSaksassa kaupan ohjaus alkoi jo 1960-luvun alussa. Sen jälkeen ohjausta on tarkistettu useita kertoja, viimeksi vuonna 2004. Liittovaltion kansallinen lainsäädäntö on osavaltioiden lainsäädännön pohjana. Kaupan ohjaus perustuu myymäläkokoon kytkettyihin sijaintivaatimuksiin. Esimerkiksi kauppakeskukset ja muut suuret, yli 1 200 kerrosneliömetrin myymälät tulee sijoittaa vain keskustoihin tai kaavoissa osoitetuille erityisille kaupan alueille.\nKaupan ohjaus on ollut tiukkaa. Suuria keskustojen ulkopuolisia hankkeita on hyväksytty vain vähän. Pienet ruokakaupat ovat säilyttäneet asemansa, eivätkä hypermarketit ole yhtä määräävä tekijä kuin muualla Euroopassa.\nNykyisiä ohjausvälineitä on pidetty periaatteessa riittävinä. Kaupan ohjaamista alueiden ja kaupunkiseutujen tasolla on kuitenkin viime vuosina pyritty kehittämään. Monilla alueilla, kaupunkiseuduilla ja kunnissa on laadittu kauppaa ohjaavia strategisia suunnitelmia kuten kauppaa ohjaavia yleiskaavoja. Vuoden 2004 lainsäädännön uudistuksen yhteydessä tuli mahdolliseksi laatia yleiskaava myös oikeudellisesti sitovana. Ohjauksen haasteena on kuntien keskinäinen kilpailu yrityksistä ja työpaikoista.\nIso-Britanniassa keskushallinto ohjaa seutu- ja paikallistason suunnittelua kaavoitusohjeilla, jotka linjaavat kansallisen suunnittelupolitiikan tavoitteet ja periaatteet. Seudullisten ja paikallisten kaavoitusviranomaisten on otettava ohjeet huomioon valmistellessaan suunnitelmia ja kaavoja. Vähittäiskaupan sijainnin ohjauksen tärkein työkalu Englannissa on keskustojen suunnittelua koskeva kaavoitusohje. Vastaavat ohjeet ovat myös Skotlannissa ja Walesissa.\nKaupan ohjausta tiukennettiin ja keskustojen asemaa kauppapaikkoina vahvistettiin 1990-luvun alussa. Muutos politiikassa oli merkittävä, sillä keskushallinnon linja oli aikaisemmin ollut paikallisten viranomaisten linjaa liberaalimpi.\nKeskustojen aseman vahvistamiseksi otettiin vuonna 1996 käyttöön menettely, jossa suunnitellun hankkeen sijoitusvaihtoehdot arvioidaan suunnitteluluvasta päätettäessä. Ensisijainen sijaintivaihtoehto on olemassa olevat keskukset. Jos sijoittaminen keskukseen ei ole mahdollista, tulevat seuraavana kysymykseen keskuksen reuna-alueet ja niillä ensisijaisesti alueet, joilta on hyvät yhteydet keskukseen. Vasta kolmantena tulevat kysymykseen keskusten ulkopuoliset alueet. Niistäkin ensisijaisia ovat ne, joihin on kulkuyhteydet myös joukkoliikenteellä ja jotka ovat lähellä keskuksia. Paikallisviranomaisia kehotetaan harkitsemaan ohjeellisen ylärajan määrittämistä eri keskustyyppeihin sallittavalle kaupan rakentamiselle ja ohjaamaan ylärajan ylittävät hankkeet ylemmän tason keskukseen.\nTiukentuneen ohjauksen on arvioitu rajoittaneen kaupan hajautumista. Kaavoitusohjeeseen on ehdotettu muutoksia, joiden tarkoituksena on parantaa paikallisten viranomaisten mahdollisuuksia arvioida hankkeiden vaikutuksia keskustoihin sekä huomioida paremmin kuluttajien valinnanmahdollisuudet ja kilpailunäkökulma.\nKaupan ohjauksen toimivuus ja ajanmukaisuus\nKaupan toimintaympäristö on muuttunut merkittävästi 2000-luvulla. Ohjauksen kannalta merkittävin muutos on ollut kaupan yksikkökoon kasvu. Tämä ilmenee muun muassa ympäristöministeriön selvityksestä. Selvityksen mukaan kesällä 2008 oli vireillä noin 200 yleis- ja asemakaavaa, jotka koskivat suurten, merkitykseltään seudullisten kaupan hankkeiden toteuttamista. Kaavat käsittivät päivittäistavarakauppoja, kauppakeskuksia, retail park -tyyppisiä erikoistavarakaupan keskuksia ja paljon tilaa vaativan erikoistavaran kaupan keskittymiä sekä useita erityyppisiä hankkeita käsittäviä kaupan alueita.\nKymmenen vuotta aikaisemmin tehtyyn vastaavaan selvitykseen verrattuna hankkeiden koko oli kymmenkertaistunut. Suurimmat hankkeet käsittivät 50 000—300 000 kerrosneliömetriä uutta liiketilaa. Kooltaan 50 000—150 000 kerrosneliömetrin kauppakeskuksia oli suunnitteilla yli kymmenen. Vuonna 1998 suurimmat hankkeet olivat kooltaan keskimäärin 10 000—15 000 kerrosneliömetriä. Yksikkökoon kasvun takia erityisen huolestuttava piirre on selvityksestä ilmenevä voimistunut pyrkimys sijoittaa suuria yksiköitä yhdyskuntarakennetta hajauttavasti. Monet erittäin suuret hankkeet oli suunniteltu sijoitettavaksi taajamien ulkoreunoille paikkoihin, joissa asiointi perustuu lähes yksinomaan henkilöauton käyttöön.\nKiinteistökehittäjien, sijoittajien sekä liike- ja toimitilarakentajien rooli kaupan hankkeissa on muodostunut aikaisempaa merkittävämmäksi.\nVerkkokauppa on viime vuosina kasvanut nopeasti. Sen osuus vähittäiskaupan kokonaisarvosta oli noin 15 % vuonna 2007. Verkkokaupan rinnalla on kehittynyt ns. monikanavakauppa, jossa verkkokaupan sähköisiä palveluja yhdistetään tavanomaiseen myymälässä tapahtuvaan ostamiseen.\nToinen kaupan ohjauksen kannalta merkittävä muutos on niin kutsuttu toimialaliukuma. Erityisesti paljon tilaa vaativan erikoistavaran kaupan myymäläkonseptit ovat muuttuneet. Tuotevalikoimat ovat laajentuneet ja monipuolistuneet. Paljon tilaa vaativan erikoistavaran kaupan myymälöissä on lisääntynyt keskustahakuisen erikoistavaran tarjonta. Tämän kehityksen seurauksena paljon tilaa vaativan erikoistavaran kaupan myymälöiden vaikutukset yhdyskuntiin ja ympäristöön ovat kasvaneet. Ero paljon tilaa vaativan erikoistavaran kaupan ja muun vähittäiskaupan välillä ei enää ole yhtä selkeä kuin aikaisemmin.\nKaupan ohjaustarpeeseen vaikuttavat myös väestön ikääntyminen ja ilmastonmuutos. Suomen kansallisena ilmastopoliittisena tavoitteena on vähentää liikenteen hiilidioksidipäästöjä vuoteen 2020 mennessä 15 prosenttia vuoden 2005 tasosta. Tavoitteen saavuttaminen edellyttää muiden toimenpiteiden ohella myös liikenteen ja erityisesti henkilöautoliikenteen vähentämistä. Tämä koskee myös ostos- ja asiointiliikennettä, jonka osuus henkilöautoliikenteestä on merkittävä. Vuonna 2005 se muodosti siitä lähes viidenneksen. Se on myös ollut yksi nopeimmin kasvavista liikenteen osa-alueista. Kaupan sijainti yhdyskuntarakenteessa vaikuttaa ratkaisevasti asiointiliikenteen määrään ja kulkutapaan. Asiointiliikenteeseen voidaan siten vaikuttaa ohjaamalla suurten kaupan yksiköiden sijaintia ja huolehtimalla lähikauppaverkon toimintaedellytyksistä.\nPäivittäistavarakaupan palvelujen saavutettavuutta koskevat lain tavoitteet ovat pitkälti toteutuneet kaupunkiseuduilla. Suomen ympäristökeskuksen vuonna 2009 tekemän selvityksen mukaan 34 suurimman kaupunkiseudun taajama-alueilla päivittäistavarakaupan palvelujen saavutettavuus oli säilynyt ennallaan vuosina 2000—2008. Kaupunkiseututaajamissa keskimääräinen etäisyys lähimmän myymälän ja asunnon välillä oli edelleen noin 640 metriä linnuntietä pitkin mitattuna. Yli puolella asukkaista lähin ruokakauppa oli kävelyetäisyydellä asunnosta. Kaupunkiseutujen kerros- ja pientaloalueilla saavutettavuus on hieman parantunut harvaa pientaloasutusta lukuun ottamatta. Näillä kaupunkiseuduilla asuu lähes kaksi kolmasosaa maan väestöstä, joten niiden kehityksellä on suuri merkitys.\nAlueiden välillä on kuitenkin suuria eroja. Haja-asutusalueilla sekä kaupunkiseutujen lähistöllä sijaitsevissa pienissä alle 1 000 asukkaan taajamissa päivittäistavarakaupan palvelujen saavutettavuus oli heikentynyt merkittävästi. Monissa näistä pienistä taajamista ei ole lainkaan päivittäistavarakauppaa, vaan niistä asioidaan kaupunkiseutujen kaupoissa. Näillä alueilla vähittäiskaupan suuryksiköiden sijainnin ohjauksella palvelujen edellytyksiin on voitu vaikuttaa vain välillisesti.\nIkääntyneen väestön osuus väestöstä kasvaa merkittävästi lähivuosina. Yli 70-vuotiaiden osuus alkaa nousta vuodesta 2015 alkaen, jolloin ensimmäiset suurista ikäluokista saavuttavat 70 vuoden iän. Vuoteen 2040 mennessä yli 70-vuotiaita arvioidaan olevan viidennes väestöstä. Edessä on siten varsin pian tilanne, jossa lähipalvelujen tarve kasvaa.\nPäivittäistavarakaupan lähipalvelujen turvaaminen on edelleen ajankohtainen tavoite myös siksi, että merkittävä osa, lähes viidennes kaikista talouksista on autottomia. Autottomien talouksien määrä on pysynyt ennallaan 2000-luvulla. Autoistumisen kasvu on merkinnyt ennen muuta niiden asuntokuntien määrän lisääntymistä, joilla on käytössään vähintään kaksi autoa.\nKaupan hankkeiden koon kasvu on lisännyt maakuntakaavoituksen merkitystä kaupan ohjauksessa. Maakuntakaavat eivät aina ole riittävällä tavalla ohjanneet kuntakaavoitusta kaupan osalta.\nNykyisissä maakuntakaavoissa on osoitettu keskustatoimintojen alueiden ulkopuolelle sijoittuvien merkitykseltään seudullisten vähittäiskaupan suuryksiköiden sijainti. Maakuntakaavoissa on lisäksi yleensä määritelty joko kaavamääräyksissä tai selostuksessa, minkä kokoinen suuryksikkö katsotaan merkitykseltään seudulliseksi. Maakuntakaavoissa ei sen sijaan ole yleensä käsitelty suuryksiköiden mitoitusta eikä yleensä myöskään toteutuksen ajoitusta.\nVoimassa oleva laki mahdollistaa kaupan mitoituksen osoittamisen myös maakuntakaavassa, mutta tätä mahdollisuutta on käytetty harvoin. Mitoituksen puuttuessa ei ole voitu riittävästi arvioida maakuntakaavassa osoitetun kaupan palveluverkon vaikutuksia eikä sitä, täyttääkö kaava tältä osin laissa asetetut sisältövaatimukset. Kuntakaavoituksessa on tehty kauppaa koskevia ratkaisuja, joilla on merkittäviä vaikutuksia naapurikuntien, laajemman kaupunkiseudun ja usein myös maakunnan alue- ja yhdyskuntarakenteeseen ja palveluihin.\nMyös maakuntakaavassa osoitetuilla keskustatoimintojen alueilla on ilmennyt tarvetta ohjata vähittäiskaupan suuryksiköiden kokoa. Tämä on koskenut lähinnä pieniä kuntakeskuksia.\nVähittäiskaupan suuryksikön kokoraja\nMaankäyttö- ja rakennuslain voimaan tullessa esitettiin käsityksiä, joiden mukaan vähittäiskaupan suuryksikön kokoraja ja siihen liittyvä suunnitteluvelvoite muodostuisivat esteeksi palveluiltaan korkeatasoisten päivittäistavarakaupan suuryksiköiden kehittämiselle. Suomen ympäristökeskuksen tekemän selvityksen mukaan näin ei ole käynyt. Päivittäistavarakauppa on kehittänyt suuryksiköitä voimakkaasti vuosina 2000—2008. Suurin osa uudesta päivittäistavarakaupan myyntipinta-alasta on sijoittunut suuryksiköihin. Myös niiden lukumäärä on kasvanut.\nMuiden päivittäistavarakaupan myymälätyyppien kehityksessä on vaihtelua. Suomen ympäristökeskuksen selvityksessä todettiin, että myyntipinta-alaltaan 1 000—1 499 kerrosneliömetrin suuruisten supermarkettien sekä valintamyymälöiden lukumäärä ja myyntipinta-ala ovat kasvaneet, mutta kokonaisuutena pienten päivittäistavaramyymälöiden lukumäärä ja myyntipinta-ala ovat vähentyneet. Samassa selvityksessä arvioitiin, että 2 000 kerrosneliömetrin suuruisen myymälän myyntipinta-ala on keskimäärin noin 1 499 kerrosneliömetriä. Supermarkettien lukumäärän ja myyntipinta-alan kasvua selittänee suuryksikön kokoraja, joka näyttäisi kannustaneen päivittäistavarakauppaa kehittämään tämän kokoluokan myymälöitä. Siihen on lisäksi vaikuttanut ulkomaisen päivittäistavaraketjun tulo Suomen markkinoille.\nTavaravalikoimien monipuolistuminen ja keskustakaupalle tyypillisen erikoistavaran tarjonnan kasvu 2000-luvun aikana ovat lisänneet paljon tilaa vaativan erikoistavaran kaupan vaikutuksia. Vaikka yksittäiset paljon tilaa vaativan erikoistavaran kaupan myymälät eivät yleensä ole kovin suuria, niiden muodostamat kaupan alueet voivat olla kooltaan ja liikennevaikutuksiltaan merkittäviä. Ympäristöministeriön selvityksen mukaan kesällä 2008 vireillä olleista seudullisista hankkeista kuudennes koski pelkästään paljon tilaa vaativan erikoistavaran kaupan rakentamista. Osa hankkeista oli huomattavan suuria. Merkittäviä määriä paljon tilaa vaativan erikoistavaran kauppaa sisältyi myös muihin vireillä olleisiin hankkeisiin. Paljon tilaa vaativan erikoistavaran kaupan erityisasema laissa on johtanut siihen, etteivät ohjausvälineet ole vastanneet sen kasvavaa merkitystä.\nSe, milloin on kyse paljon tilaa vaativan erikoistavaran kaupan myymälästä ja milloin lain tarkoittamasta vähittäiskaupan suuryksiköstä, on aiheuttanut tulkintaongelmia. Tulkintaongelmat ovat johtaneet lain epäyhtenäiseen soveltamiseen, mikä on vaarantanut yritysten yhdenmukaisen kohtelun. Lisäksi on esiintynyt kirjavaa käytäntöä suuryksikkösäännösten soveltamisesta niin kutsuttuihin laajan tavaravalikoiman myymälöihin.\nSuunnittelua palvelevat selvitykset ja vaikutusten arviointi\nKaupan palveluverkon tilaa, kehittämistarpeita ja -mahdollisuuksia tarkastelevat niin kutsutut palveluverkkoselvitykset ovat 2000-luvun mittaan vakiinnuttaneet asemaansa erityisesti maakunta- ja yleiskaavoituksen yhteydessä. Palveluverkkoselvitykset on koettu toimivaksi tavaksi vastata lain edellyttämiin selvitystarpeisiin.\nErityisesti suurten, merkitykseltään seudullisten kauppaa koskevien kaavaratkaisujen ympäristövaikutusten arvioinnissa on esiintynyt puutteita. Kaupan palveluverkon vaikutusten arviointi on jäänyt yleispiirteiseksi maakuntakaavoituksen yhteydessä sen vuoksi, ettei maakuntakaavoissa ole yleensä esitetty kaupan mitoitusta. Seudullisten hankkeiden vaikutusten arviointi yleis- ja asemakaavoituksessa on näissä oloissa osoittautunut varsin ongelmalliseksi, kun vaikutukset on arvioitava alue- ja yhdyskuntarakenteeseen, liikenteeseen ja palveluverkkoon koko seudulla.\nKaupan hankkeisiin on sovellettava lakia ympäristövaikutusten arviointimenettelystä (468/1994, YVA-laki) ja sen mukaista ympäristövaikutusten arviointimenettelyä yksittäistapauksissa, jos hankkeella on todennäköisesti merkittäviä haitallisia ympäristövaikutuksia eikä vaikutuksia ole selvitetty muun lain mukaisessa menettelyssä. Toistaiseksi ympäristövaikutusten arviointimenettelyä on sovellettu kaupan hankkeeseen yhden kerran, vuonna 1998. Viime vuosina harkittavana on ollut muutamia tapauksia. Harkinta ei ole johtanut menettelyn soveltamiseen.\nKaupan nykyinen ohjausjärjestelmä kilpailun edellytysten näkökulmasta\nMaankäyttö- ja rakennuslain vähittäiskaupan suuryksiköitä koskevien säännösten kilpailuvaikutuksia on arvioitu lainsäädännön kilpailuvaikutusten arvioinnin kehittämisen yhteydessä. Kilpailuvaikutuksia arvioitiin päivittäistavarakaupassa vuoden 2004 tilanteessa toteutuneen kehityksen perusteella.\nArvioinnin lähtöolettamuksena oli, että maankäyttö- ja rakennuslaki muodostaisi jonkinasteisen esteen vähittäiskaupan toimivalle kilpailulle. Loppupäätelmäksi kuitenkin muodostui, että markkinat olivat pysyneet kilpailtuina ohjauksesta huolimatta. Yhtenä syynä tähän arvioitiin olleen, ettei viranomaistoiminta kaavoituksessa ollut tyrehdyttänyt kilpailua ennakoidulla tavalla. Arvioinnissa todettiin, ettei suuryksiköitä koskevien säännösten voimaantulo ollut tyrehdyttänyt uusien yritysten alalle tuloa. Alalle tulo oli tapahtunut pienillä myymälöillä. Keskittymisestä huolimatta kilpailun arvioitiin edelleen olevan päivittäistavarakaupassa aktiivista, jopa kovempaa kuin 1990-luvun lopulla. Erityisen ohjauksen kohteena olevat suuret yksiköt, supermarketit ja hypermarketit, olivat merkittävästi lisänneet myyntiosuuttaan. Tämän arvioitiin johtuvan siitä, että suurten yksiköiden suosion kasvu oli tasapainottanut uusperustannan vaikeutumista.\nKaupan ja kilpailun työryhmä painotti ympäristöministeriön raportissa vuonna 2007 viranomaisten mahdollisuuksia vaikuttaa kilpailun edellytyksiin kaavoituksessa. Työryhmä arvioi, että kilpailunäkökulma on jäänyt taka-alalle kaavojen valmistelussa. Työryhmä piti kilpailun kannalta toivottavina sellaisia kaavaratkaisuja, jotka ovat joustavia ja jättävät vaihtoehtoja toteutukseen. Jo uusien toimijoiden alalle tulon mahdollisuus luo kilpailupaineita.\nYmpäristöministeriön kutsuma selvityshenkilö Matti Purasjoki pitää vuonna 2009 julkaistussa raportissa "Kauppa, kaavoitus ja kilpailu" palveluverkkoselvityksiä keskeisenä välineenä kilpailun edellytysten luomisessa. Samalla hän muistuttaa, että selvityksen valmistelua ohjaavan asiantuntijaryhmän tulisi olla kilpailuneutraali ja esteetön. Lisäksi hän korostaa kaavoituksen läpinäkyvyyttä ja kilpailun käyttöä tontteja luovutettaessa.\nKaupan sijainnin ohjauksen tavoitteet ja periaatteet\nKaupan sijainnin ohjauksen keskeisistä tavoitteista, keskusta-alueiden ensisijaisuudesta vähittäiskaupan suuryksiköiden sijaintipaikkana ja maakuntakaavan asemasta merkitykseltään seudullisten vähittäiskaupan suuryksiköiden ohjaajana, on esiintynyt epäselvyyttä. Tämä ilmenee muun muassa siitä, että ympäristöministeriön seudullisia kaupan hankkeita koskevan selvityksen mukaan vuonna 2008 viidennes hankkeista oli voimassa olevan maakuntakaavan tai tuolloin vielä voimassa olleiden seutukaavojen vastaisia.\nEpätietoisuutta on aiheuttanut muun muassa se, että kaupan ohjauksen tavoitteita ja periaatteita ei ole selkeästi esitetty maankäyttö- ja rakennuslaissa. Vähittäiskaupan suuryksiköitä koskevat säännökset sijaitsevat hajallaan eri asiayhteyksissä. Esimerkiksi keskusta-alueen ensisijaisuus suuryksiköiden sijaintipaikkana on ilmaistu epäsuorasti asemakaavan oikeusvaikutuksia koskevassa maankäyttö- ja rakennuslain 58 §:n 3 momentissa. Säännös on lisäksi kirjoitettu tavalla, joka on synnyttänyt epätietoisuutta kaavahierarkian merkityksestä suuryksiköiden ohjauksessa.\nKeskustatoimintojen alueiden määrittelyllä maakunta- ja yleiskaavoissa on keskeinen merkitys suuyksiköiden sijainnin ohjauksessa. Vakiintuneet periaatteet keskustatoimintojen alueiden rajaamiselle ja kaavamerkintöjen käytölle kuitenkin puuttuvat, minkä vuoksi kaavamerkintöjä on käytetty epäyhtenäisesti.\n3.1 Tavoitteet ja niiden toteuttamisvaihtoehdot\nEsityksen keskeisinä tavoitteina on selkeyttää vähittäiskaupan suuryksiköiden sijainnin ohjauksen tavoitteita ja periaatteita, vahvistaa seudullista näkökulmaa ja kokonaisvaltaista otetta kaupan palveluverkon kehittämisessä ja muutosten hallinnassa sekä yhdenmukaistaa kaupan ohjausta koskevat säännökset koskemaan kaikkia kaupan toimialoja.\nVähittäiskaupan suuryksiköiden sijainnin ohjauksen tavoitteiden ja periaatteiden selkeyttäminen edellyttää lainsäädännön tarkistamista ja hajallaan eri asiakohdissa olevien säännösten kokoamista omaan lukuun. Keskustatoimintojen alueiden määrittelyn ja käytön selkeyttäminen edellyttää ympäristöministeriön kauppaa koskevien ohjeiden ja oppaiden uudistamista.\nSeudullisen näkökulman vahvistaminen kaupan palveluverkon kehittämisessä edellyttää, että maakuntakaavoituksen asemaa vahvistetaan vähittäiskaupan suuryksiköiden ohjauksessa. Maakuntakaavojen ohjausvaikutuksen parantaminen suhteessa kuntien yleis- ja asemakaavoihin edellyttää, että maakuntakaavoissa osoitetaan merkitykseltään seudullisten vähittäiskaupan suuryksiköiden enimmäismitoitus.\nLakiin perustuva velvoite esittää enimmäismitoitus maakuntakaavassa on osoittautunut tarpeelliseksi. Voimassa oleva lainsäädäntö on mahdollistanut kaupan mitoituksen osoittamisen maakuntakaavassa, mutta tätä mahdollisuutta ei kuitenkaan ole juuri käytetty. Valmistelussa on ollut esillä mitoitusta koskevan velvoitteen sisällyttäminen joko valtakunnallisiin alueidenkäyttötavoitteisiin tai maankäyttö- ja rakennuslakiin. Jälkimmäiseen vaihtoehtoon päädyttiin, koska katsottiin, että enimmäismitoitusta koskeva velvoite on luonteeltaan sellainen kaavoituksen sisältöä koskeva vaatimus, että siitä tulee säätää laissa. Nykyisen käytännön muuttaminen edellyttää säännösmuutosten lisäksi maakuntakaavoitusta koskevan ohjeistuksen uudistamista ja ympäristöministeriön maakuntakaavaohjauksen tehostamista.\nKokonaisvaltaisen otteen vahvistaminen kaupan palveluverkon kehittämisessä edellyttää lisäksi palveluverkkoselvitysten käytön vakiinnuttamista maakunta- ja yleiskaavoituksessa sekä selvitysten laadun parantamista.\nKaupan ohjausta koskevien säännösten yhdenmukaistaminen koskemaan kaikkia kaupan toimialoja edellyttää, että paljon tilaa vaativan erikoistavaran kaupan nykyisestä erityisasemasta kaupan ohjauksessa luovutaan ja että vähittäiskaupan suuryksiköitä koskeva suunnitteluvelvoite ulotetaan koskemaan myös sitä. Paljon tilaa vaativan erikoistavaran kauppaan liittyvä toimialaliukuma tunnistettiin muutama vuosi sitten. Tällöin arvioitiin, että tulkintaongelmat voitaisiin ratkaista ajanmukaistamalla ympäristöministeriön tätä koskeva suositus. Uudet selvitykset ovat kuitenkin osoittaneet, että toimialaliukuma on muuttanut paljon tilaa vaativan erikoistavaran kaupan vaikutuksia yhdyskuntiin ja ympäristöön tavalla, joka edellyttää nykyistä toimivampaa sijainnin ohjausta. Havaittuja ongelmia ei voida poistaa ohjeistusta uudistamalla\nYmpäristöministeriö on selvittänyt vähittäiskaupan suuryksikön kokorajaa sekä päivittäistavarakaupan että paljon tilaa vaativan erikoistavaran kaupan ohjauksen näkökulmasta. Päivittäistavarakauppaa koskeva selvitys osoitti, että nykyinen kokoraja on tukenut palvelujen saavutettavuutta koskevien tavoitteiden toteutumista. Se ei myöskään ole estänyt suuryksiköiden kehitystä.\nPaljon tilaa vaativan erikoistavaran kauppaa koskeva selvityksen mukaan myymäläkoon vaihtelu on suurta. Ympäristöministeriö selvitti vuonna 2010 tilaa vaativan kaupan myymäläkokoa 13 merkittävällä kaupan alueella. Tutkituilla alueilla yli puolet paljon tilaa vaativan erikoistavarakaupan myymälöistä oli kooltaan alle 2000 kerrosneliömetrin suuruisia. Selvitys ei tuonut esiin tekijöitä, joiden perusteella olisi määriteltävissä erityisesti paljon tilaa vaativan erikoistavaran kaupan ohjaukseen soveltuva kokoraja. Kun kaupan palvelukonseptit jatkuvasti uudistuvat, erilaiset kaupan tyyppiin sidotut kokorajat johtaisivat ennen pitkää hankaliin tulkintatilanteisiin.\nKaupan ohjauksen tavoitteiden ja periaatteiden selkeyttämiseksi ehdotetaan, että vähittäiskauppaa koskevat säännökset kootaan laissa omaan lukuun. Uutena säännöksenä lukuun ehdotetaan otettavaksi vähittäiskauppaa koskevat erityiset sisältövaatimukset, joita sovellettaisiin maakunta- ja yleiskaavoihin.\nVähittäiskaupan sijainnin ohjauksen tavoitteena on asuntoalueiden kaupallisten palvelujen saatavuuden ja saavutettavuuden turvaaminen sekä keskusta-alueiden aseman tukeminen. Kauppaa koskevat maakunta- ja yleiskaavan erityiset sisältövaatimukset konkretisoivat näitä tavoitteita. Vähittäiskaupan suuryksiköiden enimmäismitoitusta maakuntakaavoituksessa koskeva velvoite sisältyisi tähän säännökseen, samoin kuin seudullisen vähittäiskaupan suuyksikön alarajan esittämistä koskeva velvoite. Erityiset vähittäiskauppaa koskevat sisältövaatimukset suuntaisivat kauppaa koskevia selvityksiä ja vaikutusten arviointia tavoitteiden toteuttamisen kannalta olennaisiin kysymyksiin. Tämä korostaa erityisesti palveluverkkoselvitysten merkitystä maakunta- ja yleiskaavoituksessa.\nVähittäiskaupan suuryksikköä koskevaa maankäyttö- ja rakennuslain 114 §:ä ehdotetaan muutettavaksi siten, että säännöksen toinen paljon tilaa vaativan erikoistavaran kauppaa koskeva momentti kumotaan. Muutos toisi paljon tilaa vaativan erikoistavaran kaupan vähittäiskaupan suuryksiköitä koskevan suunnitteluvelvoitteen piiriin ja laajentaisi siten erityisen ohjauksen piirissä olevan vähittäiskaupan alaa.\nLakiin otettaisiin uusi säännös, jossa tuotaisiin esiin keskusta-alueen ensisijaisuuden periaate vähittäiskaupan suuryksiköiden sijaintipaikkana. Nykyinen lainsäädäntö rakentuu tämän periaatteen pohjalle, vaikka sitä ei ole laissa suoraan ilmaistu. Säännös ei sisällöllisesti muuttaisi voimassa olevaa lainsäädäntöä. Sijaintiperiaatteeseen ehdotetaan sisällytettäväksi kaupan laadun huomioon ottamista koskeva varaus. Tämä on tarpeen muun muassa siksi, että erityisen ohjauksen piiriin ehdotetaan otettavaksi myös paljon tilaa vaativan erikoistavaran kauppa. Lisäksi säännöksessä tuotaisiin esiin maakuntakaavan merkitys seudullisesti merkittävien vähittäiskaupan suuryksiköiden sijoittamisessa.\nVähittäiskaupan suuryksikön kokorajaan ei ehdoteta muutoksia. Tämä tarkoittaa, että kaikki yli 2 000 kerrosneliömetrin suuruiset vähittäiskaupan myymälät olisivat lain tarkoittamia vähittäiskaupan suuryksiköitä.\nYleisesti voidaan todeta, että ehdotetut muutokset selkiyttävät tilannetta ja korjaavat voimassa olevassa lainsäädännössä olevia puutteita. Esitys on suurelta osin teknisluontoinen ja sen vaikutukset riippuvat merkittävässä määrin lain soveltamisen tulevista käytännöistä ja tarkemmista määritelmistä sekä ylimenokaudella erityisesti maakuntakaavoituksen sujuvuudesta.\nEhdotettujen muutosten taloudellisten vaikutusten arviointi painottuu yritysvaikutusten ja erityisesti kilpailuvaikutusten arviointiin. Tässä suhteessa vaikutuksiltaan merkittävimmät muutokset ovat vähittäiskaupan suuryksiköitä koskevan ohjauksen laajentuminen koskemaan myös paljon tilaa vaativan erikoistavaran kauppaa ja seudullisten suuryksiköiden enimmäismitoituksen osoittaminen maakuntakaavoituksessa.\nPaljon tilaa vaativan erikoistavaran kaupan nykyisen erityisaseman poistaminen yhdenmukaistaa eri toimialoilla toimivien kaupan yritysten aseman ohjauksessa. Samalla poistuu tulkinnanvaraiseksi osoittautunut jaottelu paljon tilaa vaativan erikoistavaran kauppaan ja muuhun vähittäiskauppaan, joka on aiheuttanut yritysten epäyhtenäistä kohtelua.\nPaljon tilaa vaativan erikoistavaran kaupan suuryksiköiden toteuttaminen keskustatoimintojen alueiden ulkopuolella edellyttää vastaisuudessa, että alue on asemakaavassa osoitettu vähittäiskaupan suuryksikölle. Tämä muutos koskisi eniten niiden toimialojen yrityksiä, joilla yleisimmin esiintyy yli 2 000 kerrosneliömetrin suuruisia myymälöitä. Tällaisia ovat muun muassa rautakauppa, autokauppa ja puutarha-alan kauppa.\nYlimenokaudella nykyiset yritykset saattavat hyötyä kilpailussa siitä, että uusien paljon tilaa vaativan erikoistavaran kaupan suuryksiköiden toteuttaminen keskustatoimintojen alueiden ulkopuolelle edellyttää yleensä asemakaavan muuttamista. Ylimenokauden ilmiöitä pyritään torjumaan siirtymäsäännöksillä, jotka antavat kunnille ja maakuntien liitoille aikaa uudistaa kaavojaan.\nEhdotettu säännös vähittäiskauppaa koskevista erityisistä sisältövaatimuksista sisältää velvoitteen osoittaa vähittäiskaupan suuryksiköiden enimmäismitoitus maakuntakaavassa. Enimmäismitoituksen osoittaminen maakuntakaavatasolla lisää hankkeiden toteuttamisen ennakoitavuutta, vähentää toteutusvaiheen kiistoja ja siten nopeuttaa kaavoitusta. Mitoituksen osoittaminen maakuntakaavassa tuo kaupan hankkeiden toteutukseen lisää liikkumavaraa, kun tietylle sijainniltaan kaupan rakentamiseen soveltuvalle alueelle osoitetun enimmäismitoituksen puitteissa olisi mahdollista toteuttaa useita kauppapaikkoja. Siten mitoitus luo edellytyksiä toimivan kilpailun kannalta riittävälle kauppapaikkojen tarjonnalle.\nMuutoksella voi olla taloudellisia vaikutuksia lyhyellä aikavälillä. Taloudelliset vaikutukset kohdistuvat lähinnä kiinteistöjen vuokriin ja arvoihin kauppapaikkojen ja kaavoitettujen alueiden osalta.\nPaljon tilaa vaativan erikoistavaran kaupan suuryksiköiden käsittely maakuntakaavatasolla lisää suunnittelun tarvetta mutta parantaa koordinaatiota ja kykyä vaikuttaa aluerakenteiden kehittymiseen. Ehdotetut muutokset vähentävät kuntatason kaavoituksellista kilpailua investoinneista. Maakuntakaavojen hajanainen tilanne on väliaikainen ongelma, eikä lainmuutos sinällään estä tehokasta ja toimivaa kaavoitusta nopeasti muuttuvilla alueilla.\nNykyisen kaavoitetun tonttikannan laajuus ja tarjolla olevat vaihtoehdot vaikuttavat merkittävästi taloudellisten vaikutusten suuruuteen. Sinällään paljon tilaa vaativan erikoistavaran kaupan sisällyttäminen osaksi sääntelyä poistaa kaavoituksellista eriarvoisuutta ja siten parantaa nykyistä tilannetta. Toisaalta varmistamalla riittävä määrä kilpailua ja vaihtoehtoisia hankkeita voidaan välttää lisäsääntelyn kilpailua estävät vaikutukset. Nykyinen talouden taantuma lieventää lakimuutoksen mahdollisia negatiivisia vaikutuksia erityisesti liiketilojen saatavuuden osalta siirtymäaikana.\nSäännökset eivät muuta viranomaisten tehtäviä tai toimivaltaa kaavoituksessa. Kaupan ohjauksen laajentaminen koskemaan paljon tilaa vaativan erikoistavaran kauppaan tulee todennäköisesti vaikuttamaan kaavoitusresurssien kohdentamiseen ja tarpeeseen. Jotta paljon tilaa vaativan erikoistavaran kaupan palvelujen kehittäminen ei vaikeudu ylimenokaudella, tarve uudistaa asemakaavoja kasvaa. Samasta syystä saattaa syntyä tarve kiirehtiä maakunta- ja yleiskaavojen uudistamista kauppaa koskevilta osilta.\nEhdotettujen säännösten ympäristövaikutukset kohdistuvat erityisesti yhdyskuntarakenteeseen, energiankulutukseen ja ilmastoon. Niillä on vaikutuksia myös kaupunkikeskustoihin.\nSäännökset tehostavat erityisesti ympäristövaikutuksiltaan merkittävien suurten kaupan yksiköiden ohjausta. Lisäksi ne edellyttävät, että paljon tilaa vaativan erikoistavaran kauppaa ohjataan nykyistä määrätietoisemmin. Vähittäiskauppaa koskevat erityiset sisältövaatimukset määrittävät aikaisempaa tarkemmin suuryksiköiden sijaintiperiaatteita, joiden tuloksena suuret kaupan yksiköt sijoittuvat vastaisuudessa keskusta-alueille ja niiden ulkopuolella paikkoihin, joissa voidaan asioida myös joukkoliikenteellä, pyörällä ja kävellen. Tämä vähentää henkilöautolla tapahtuvaa asiointiliikennettä ja siitä johtuvia kasvihuonekaasupäästöjä. Kaupan sijainti yhdyskuntarakenteessa vaikuttaa merkittävästi sekä asiakkaiden kulkutavan valintaan että asiointimatkojen pituuteen.\nKeskusta-alueiden aseman vahvistuminen kauppapaikkoina parantaa kuntien mahdollisuuksia kehittää niitä monipuolisina palvelukeskuksina. Keskusta-alueiden palvelutarjonnan vahvistuminen vähentää henkilöautoliikennettä, sillä keskusta-alueilla asioidaan muita alueita yleisemmin kevyellä liikenteellä ja joukkoliikenteellä.\nEhdotetut säännökset tukevat myös lähikauppaverkon ylläpitämistä. Lähikauppaverkon säilyttäminen vähentää henkilöautoliikennettä, sillä pääosa matkoista lähikauppaan tehdään kävellen. Vuonna 2008 yli puolet kaupunkiseututaajamien asukkaista asui alle 500 metrin etäisyydellä lähimmästä päivittäistavarakaupasta.\nEhdotetut säännökset edistävät yhdyskuntien kehitystä suuntaan, jossa henkilöauton käytölle asiointi- ja työmatkoilla on tarjolla vaihtoehtoja. Tämän merkitys on tulevaisuudessa entistä suurempi polttoaineiden hinnan todennäköisesti noustessa.\nEhdotetut säännökset tukevat lähipalveluja ja toimivien julkisen liikenteen yhteyksiä palveluihin. Siten ne edistävät eri väestöryhmien yhdenvertaisuutta, erityisesti ikääntyvän väestön ja autottomien asemaa sekä arjen sujuvuutta. Lähipalvelut vähentävät kuntien tarvetta järjestää kaupassakäyntiä korvaavia palveluja, millä on myös vaikutuksia kuntatalouteen. Tällä on merkittävä yhteiskunnallinen merkitys erityisesti siksi, että vanhusten osuus väestöstä kasvaa merkittävästi lähivuosina. Kaupan palvelujen saavutettavuuden kannalta kriittinen ikäryhmä ovat yli 70-vuotiaat. Heidän osuutensa alkaa nopeasti nousta 2015 alkaen, jolloin ensimmäiset suurista ikäluokista saavuttavat 70 vuoden iän. Vuoteen 2040 mennessä yli 70-vuotiaita arvioidaan olevan viidennes väestöstä. Edessä on siten varsin pian tilanne, jossa merkittävä osa väestöstä tarvitsee apua muun muassa kaupassa käynnissä.\nVähittäiskaupan erityisiä sisältövaatimuksia koskevassa säännöksessä painotetaan kaupan palvelujen saavutettavuutta kevyellä liikenteellä ja joukkoliikenteellä sekä sellaisen palveluverkon kehittämistä, jossa asiointimatkojen pituudet ovat kohtuullisia. Ehdotuksilla on myös työelämään kohdistuvia vaikutuksia. Kaupan työpaikkojen sijoittuminen keskusta-alueille ja joukkoliikenteellä saavutettaviin paikkoihin parantaa kaupan työntekijöiden mahdollisuuksia käyttää joukkoliikennettä työmatkoilla.\nHallituksen esitys on valmisteltu ympäristöministeriössä ja sen pohjana ovat olleet kaupan sijainnin ohjauksen arviointityöryhmän ehdotukset säännösmuutoksiksi. Esitysehdotus on ollut laajalla lausuntokierroksella viranomaisissa, hallintotuomioistuimissa, kunnissa ja järjestöissä. Lausuntoja saatiin yhteensä 93 taholta. Muun muassa työ- ja elinkeinoministeriö ja sosiaali- ja terveysministeriö ovat antaneet lausunnon. Pääsääntöisesti ehdotuksiin ja niiden tavoitteisiin suhtauduttiin myönteisesti. Eniten varauksellisia kannanottoja kohdistui vähittäiskaupan suuryksikön kokorajan säilyttämiseen ennallaan ja tilaa vaativan erikoistavaran kaupan sisällyttämiseen suuryksiköitä koskevan erityisen ohjauksen piiriin. Näitä näkökulmia esittivät erityisesti kaupan toimijoita edustavat järjestöt.\nLausunnoissa tuotiin esiin eräitä tarkennustarpeita muun muassa asemakaavan oikeusvaikutuksia koskevan säännöksen, ehdotetun siirtymäsäännöksen sekä esityksessä käytettyjen käsitteiden osalta. Nämä kannanotot on huomioitu esityksen jatkovalmistelussa.\n57 §.Asemakaavamääräykset. Asemakaavamääräyksiä koskeva säännös sisällytettäisiin kauppaa koskevalta osaltaan laissa uuteen 9 a lukuun. Samalla asemakaavamääräyksiä koskevaan lain 57 §:n lisättäisiin viittaus uuteen säännökseen.\n58 §.Asemakaavan oikeusvaikutukset. Asemakaavan oikeusvaikutuksia koskeva säännös sisällytettäisiin kauppaa koskevalta osaltaan laissa uuteen 9 a lukuun. Samalla asemakaavamääräyksiä koskevaan lain 58 §:n 3 momenttiin lisättäisiin viittaus uuteen säännökseen.\nLuku 9 a Vähittäiskauppaa koskevat erityiset säännökset\n71 a §.Vähittäiskaupan suuryksikkö. Vähittäiskaupan suuryksikön määritelmää koskevan voimassa olevan lain 114 §:n 2 momentti ehdotetaan kumottavaksi. Tässä momentissa säädetään paljon tilaa vaativan erikoistavaran kaupasta, joka ei voimassa olevan lain mukaan kuulu vähittäiskaupan suuryksiköitä koskevan erityisen sijainnin ohjauksen piiriin. Lainmuutoksella paljon tilaa vaativan erikoistavaran kauppaa koskeva rajaus poistettaisiin laista ja siihen kuuluvat toimialat tulisivat erityisen sijainnin ohjauksen piiriin.\nSäännös siirrettäisiin vähittäiskauppaa koskevaan uuteen 9 a lukuun sen 71 a §:ksi.\n71 b §.Vähittäiskaupan suuryksiköitä koskevat erityiset sisältövaatimukset maakunta- ja yleiskaavalle. Lain vähittäiskaupan sijainnin ohjausta koskevien säännösten keskeisenä tavoitteena on kaupallisten palvelujen saatavuuden ja saavutettavuuden turvaaminen. Palvelujen saatavuudella viitataan vähittäiskaupan palvelujen tarjontaan. Tavoitteena on, että maankäytön suunnittelulla luodaan edellytykset asuinalueiden kaupallisten palvelujen tarjonnalle ja pyritään vaikuttamaan olemassa olevien palvelujen säilymiseen. Saavutettavuudella viitataan tässä mahdollisuuksiin saavuttaa kaupalliset palvelut eri kulkumuodoilla. Tavoitteena on asiointiliikenteestä aiheutuvien haitallisten vaikutusten vähentäminen.\nToinen vähittäiskaupan sijainnin ohjauksen keskeinen tavoite on keskusta-alueiden aseman tukeminen kaupan sijaintipaikkana. Keskusta-alueilla on kaupallisten palvelujen ohella myös muita palveluita sekä asutusta, keskusta-alueille on tyypillisesti myös hyvät liikenneyhteydet ympäröiviltä asuinalueilta eri kulkumuodoilla. Näiden syiden vuoksi tavoitteena on yhtäältä, että maankäytön suunnittelulla luodaan edellytyksiä kaupallisten palvelujen tarjonnalle keskusta-alueilla, toisaalta se, ettei suunnitteluratkaisuilla edistetä sellaista kehitystä, joka on omiaan heikentämään keskusta-alueen olemassa olevaa palvelutarjontaa ja sen kehitysmahdollisuuksia.\nEhdotetun säännöksen 1 momentissa asetettaisiin vähittäiskaupan suuryksiköiden osoittamiselle maakunta- ja yleiskaavassa erityisiä sisältövaatimuksia edellä kuvattujen tavoitteiden toteuttamiseksi. Näiden säännösten lisäksi noudatettaisiin yleisiä maakunta- ja yleiskaavan laatimista koskevia säännöksiä.\nEhdotetun säännöksen 1 momentin mukaan osoitettaessa alueita maakunta- tai yleiskaavassa vähittäiskaupan suuryksiköitä varten olisi ensinnäkin katsottava, ettei suunnitellulla maankäytöllä olisi merkittäviä haitallisia vaikutuksia olemassa olevien keskusta-alueiden kaupallisten palvelujen tarjontaan ja kehittämiseen. Keskusta-alueella tarkoitetaan maakunnan, kunnan tai sen osan toiminnallista keskusta, jolla sijaitsee vähittäiskaupan lisäksi muita keskustahakuisia palveluja, asuntoja, työpaikkoja ja johon on hyvät kulkuyhteydet. Maakunta- ja yleiskaavoissa keskusta-alueita osoitetaan keskustatoimintojen alue -kaavamerkinnällä.\nMikäli kaavan laatimisen yhteydessä tehdyt selvitykset osoittavat, ettei kaavaratkaisulla olisi edellä kuvatun kaltaista vaikutusta keskusta-alueen asemaan kauppapaikkana, kaava täyttäisi tämän kohdan asettamat vaatimukset lainmukaiselle kaavalle. Tällä sisältövaatimuksella olisi erityisesti merkitystä tilanteessa, jossa kaavassa osoitetaan uutta vähittäiskaupan rakentamista olemassa olevien keskusta-alueiden ulkopuolelle. Arvioitaessa suunnitteluratkaisun vaikutuksia keskustan kaupallisiin palveluihin otetaan huomioon muun muassa kaupan laatu. Keskusta-alueille sijoittuu tyypillisesti päivittäistavarakauppaa ja tiettyjä erikoistavarakaupan toimialoja, kuten muoti- ja urheilukauppaa, kun taas toiset erikoistavarakaupan toimialat hakeutuvat pääsääntöisesti niiden reunoille ja ulkopuolelle, eivätkä kilpaile keskustakaupan kanssa (esimerkiksi huonekalukauppa, rautakauppa).\nToiseksi olisi huomioitava kaavassa osoitettavien kaupallisten palvelujen hyvä saavutettavuus eri liikkumismuodoilla. Tavoitteena on, että erityisesti paljon liikennettä aiheuttavat vähittäiskaupan toiminnot, kuten suuret päivittäistavarakaupat ja kauppakeskukset, sijoittuisivat siten, että niihin on mahdollista päästä henkilöauton ohella joukkoliikenteellä ja kevyellä liikenteellä.\nKolmas sisältövaatimus täydentäisi edellä kuvattuja sisältövaatimuksia. Sen mukaan kaavaa laadittaessa olisi huomioitava tehtyjen ratkaisujen vaikutus palveluverkon kehitykseen ja sitä kautta asiointimatkojen pituuteen ja liikenteen aiheuttamiin vaikutuksiin. Säännöksen tavoitteena on, ettei yleispiirteisessä kaavoituksessa tehtävillä suunnitteluratkaisuilla vaikutettaisi alueen palveluverkkoon siten, että mahdollisuus saada kaupallisia palveluja kohtuulliselta etäisyydeltä asuinpaikasta heikkenee. Kaavassa osoitettavien kaupallisten palvelujen liikenteellisten vaikutusten arviointiin vaikuttavat palvelujen etäisyys asutuksesta, mahdollisuus käyttää eri liikkumismuotoja ja muut seikat, jotka vaikuttavat liikenteen määrään, kuten kaupan laatu ja sen merkitys asiointitiheyden kannalta. Jotta tämän sisältövaatimuksen täyttymistä voitaisiin arvioida, tulisi kaavan perustua riittävään selvitykseen alueen palveluverkosta ja sen tulevaisuuden kehitystarpeista sekä liikenteestä.\nEhdotetun säännöksen 2 momentissa asetetaan velvoite määrittää maakuntakaavassa merkitykseltään seudullisen vähittäiskaupan suuryksikön alaraja. Tällä tarkoitetaan sellaista kaupan yksikköä, jolla voidaan arvioida olevan yhtä kuntaa laajempia, seudullisia vaikutuksia. Seudullista merkitystä omaavan suuryksikön koon kynnys voi olla erilainen riippuen kyseessä olevasta alueesta ja olosuhteista sekä kaupan laadusta. Alaraja voi siten vaihdella maan eri osissa ja myös yksittäisen maakunnan alueella.\nEhdotetun säännöksen 2 momentissa asetetaan lisäksi velvoite osoittaa maakuntakaavassa vähittäiskaupan suuryksikön mahdollistavan kohde- tai aluemerkinnän osalta kaupan enimmäismitoitus. Mitoitus voitaisiin osoittaa esimerkiksi tietyn kaavassa osoitetun yksikön tai alueen enimmäiskerrosalana. Mitoituksen osoittamisen yhteydessä olisi yleensä tarpeen antaa myös muita kaupan laatua koskevia määräyksiä. Mitoituksen osoittamisen tavoitteena on varmistaa keskusverkon ja kaupan palvelurakenteen tasapainoinen kehitys. Lisäksi mitoituksen osoittaminen mahdollistaa sen, että alueelle sijoittuvien kaupallisten palveluiden vaikutukset voidaan arvioida riittävällä tavalla.\nEhdotetussa säännöksessä asetettu velvoite enimmäismitoituksen osoittamiseen koskisi maakuntakaavassa erityisellä merkinnällä osoitettavien vähittäiskaupan suuryksikköjen ohella soveltuvin osin myös näissä kaavoissa osoitettavia keskustatoimintojen alueita, sillä ne mahdollistavat vähittäiskaupan suuryksiköiden sijoittamisen alueelle. Enimmäismitoituksen osoittamisen tapa riippuisi olosuhteista. Esimerkiksi suurimpien kaupunkien keskustatoimintojen alueilla ei olisi aina tarpeen osoittaa enimmäismitoitusta kerrosneliömetreinä, jos kaavan vaikutusten arviointi ei sitä edellytä.\n71 c §.Vähittäiskaupan suuryksiköiden sijoittuminen. Ehdotettu säännös olisi luonteeltaan vähittäiskaupan sijainnin ohjauksen tavoitteita selkeyttävä.\nEhdotetun säännöksen 1 momentissa tuotaisiin esiin jo voimassa olevaan lakiin sisältyvä periaate keskusta-alueiden ensisijaisuudesta vähittäiskaupan suuryksiköiden sijaintipaikkana. Tämän ohella säännöksessä tuotaisiin kuitenkin esiin se, että on olemassa kaupan toimialoja, jotka ovat laadultaan sellaisia, että ne voivat perustellusta syystä sijoittua myös näiden alueiden ulkopuolelle. Nämä toimialat eivät tyypillisesti kilpaile keskustaan sijoittuvan kaupan kanssa ja niiden sijoittaminen keskustaan on toiminnan luonteen ja ison tonttitilan tarpeen vuoksi vaikeaa. Myös toimialan tyypillinen asiointitiheys ja sitä kautta liikenteen määrä vaikuttaisi arvioon.\nEhdotetun säännöksen 2 momentti selkeyttäisi kaavahierarkian merkitystä kaupan sijainnin ohjauksessa. Voimassa olevan lain 58 §:n 3 ja 4 momentin sanamuoto koskien asemakaavan oikeusvaikutuksia on aiheuttanut epäselvyyttä siitä, mitä muita edellytyksiä lainkohdassa tarkoitetun asemakaavan hyväksymiselle asetetaan. Erityisesti yleispiirteisen kaavoituksen ohjausvaikutus tällaisen asemakaavan laatimiseen on ollut epäselvä. Lain 54 §:n mukaan asemakaavaa laadittaessa maakuntakaava ja oikeusvaikutteinen yleiskaava otetaan huomioon siten kuin 32 §:ssä ja 42 §:ssä säädetään. Jos asemakaavassa halutaan osoittaa merkitykseltään seudullinen vähittäiskaupan suuryksikkö maakuntakaavan keskustatoimintojen alueen ulkopuolelle, edellyttää se sitä, että maakuntakaavassa on sijoittamisen mahdollistava merkintä. Muiden vähittäiskaupan suuryksiköiden kohdalla tulee ottaa huomioon yleiskaavan ohjausvaikutus.\n71 d §.Asemakaavan oikeusvaikutukset vähittäiskaupan suuryksiköiden sijoittamiseen. Voimassa olevassa laissa 58 §:n 3 ja 4 momenttiin sisältyvät asemakaavan oikeusvaikutuksia koskevat säännökset siirrettäisiin vähittäiskauppaa koskevaan uuteen lukuun, uuden 71 d §:n 1 ja 2 momentiksi ja niihin tehtäisiin siirrosta johtuvat tekniset muutokset.\nEhdotetun säännöksen 2 momentissa (voimassa olevan lain 58 §:n 3 momentti) mainitulla myymäläkeskittymällä tarkoitetaan voimassa olevan lain yksityiskohtaisten perustelujen mukaan kaupallista keskusta, jossa mikään yksittäinen myymälä ei ylitä 2 000 kerrosneliömetrin rajaa. Voimassa olevan lain 58 §:n 3 momentin mukaan vähittäiskaupan suuryksiköitä koskevia säännöksiä sovelletaan sellaiseen myymäläkeskittymään, joka on vaikutuksiltaan verrattavissa vähittäiskaupan suuryksikköön. Ehdotetulla muutoksella vähittäiskaupan suuryksikön määritelmään (uusi 71 a §) paljon tilaa vaativan erikoistavaran kaupan rajaus suuryksiköitä koskevan erityisen sääntelyn ulkopuolelle poistuu. Määritelmän muutos vaikuttaisi myös ehdotetun 71 d §:n mukaisen myymäläkeskittymän määrittelyyn, vaikka sääntelyn sisältö ei muuttuisi. Paljon tilaa vaativan erikoistavaran kauppaan voimassa olevan lain mukaan luetut toimialat otettaisiin siten huomioon arvioitaessa myymäläkeskittymän vaikutuksia. Selvää pinta-alarajaa, jonka ylittäviin myymäläkeskittymiin säännös on tarkoitettu soveltuvaksi, ei voida esittää. Myymäläkeskittymien vaikutukset riippuvat muun ohella ympäröivien yhdyskuntien koosta ja myymäläkeskittymän sijainnista yhdyskuntarakenteessa samoin kuin myymälöiden laadusta.\n71 e §.Vähittäiskauppaa koskevat asemakaavamääräykset. Tarkoituksena ei ole muuttaa voimassa olevaa sääntelyä tältä osin. Säännös sisällytettäisiin vähittäiskauppaa koskevaan uuteen 9 a lukuun ja siihen tehtäisiin tarvittavat lakitekniset muutokset.\nLaki ehdotetaan tulevaksi voimaan mahdollisimman pian, kuitenkin viimeistään 1 päivänä huhtikuuta 2011.\nEhdotettua 71 a §:ä koskisi siirtymäsäännöksen mukaan neljän vuoden siirtymäkausi. Ennen lain voimaantuloa hyväksytyt kaavat olisivat siten voimassa aikaisemman sääntelyn mukaisin oikeusvaikutuksin vähittäiskaupan suuryksikön määritelmän osalta.\nTämä merkitsisi, että siirtymäkauden aikana kunta voisi hyväksyä yleis- tai asemakaavan, jossa osoitetaan merkitykseltään seudullinen tilaa vaativan erikoistavaran kaupan yksikkö alueelle, jota ei ole maakuntakaavassa osoitettu vähittäiskaupan suuryksikölle. Siirtymäkauden aikana kunta voisi myös myöntää rakennusluvan paljon tilaa vaativan erikoistavaran kaupan suuryksikölle, vaikka aluetta ei ole asemakaavassa erityisesti osoitettu vähittäiskaupan suuryksikölle.\nSiirtymäkauden jälkeen edellä mainitun yleis- tai asemakaavan hyväksyminen edellyttäisi, että maakuntakaavassa on vähittäiskaupan suuryksikön mahdollistava merkintä. Rakennuslupaa tilaa vaativan erikoistavaran kaupan suuryksikölle ei voitaisi myöntää, ellei aluetta ole asemakaavassa varattu tähän tarkoitukseen. Tämä koskisi myös merkittävää laajennusta. Sen sijaan muut laajennukset (1 500 kerrosneliömetriä tai 25 %) eivät edellyttäisi asemakaavassa erityistä merkintää. Siirtymäkausi antaisi kunnille mahdollisuuden uudistaa asemakaavojaan nykyisillä tilaa vaativan erikoistavaran kaupan alueilla.\nEhdotettu 71 b § tulisi siirtymäsäännöksen mukaan voimaan yllä mainittuna ajankohtana. Siirtymäsäännöksessä on määritelty, että säännöstä ei sovelleta ennen tämän lain voimaantuloa vireille tulleeseen kaavaan, jos kaavaehdotus on tämän lain voimaantullessa ollut lain 65 §:n mukaan nähtävillä.\nHallituksen esityksellä on liittymäkohtia elinkeinonvapauteen ja yhdenvertaisuuteen.\nEhdotus laajentaisi vähittäiskaupan suuryksiköitä koskevan suunnitteluvelvoitteen koskemaan myös tilaa vaativan erikoistavaran kauppaa. Ehdotus ei sellaisenaan merkitse paljon tilaa vaativan erikoistavaran kaupan sijoittumisen rajoittamista, vaan asettaa edellytyksen näiden kaupan yksiköiden sijoittumisen kaavalliselle suunnittelulle. Vaikutuksia elinkeinonharjoittajien toimintaan on pyritty lieventämään ehdotetulla siirtymäsäännöksellä.\nPaljon tilaa vaativan erikoistavaran kaupan erityisaseman poistamisen tavoitteena on osaltaan myös vähentää lain tulkinnanvaraisuutta ja sitä kautta edistää toimijoiden yhdenvertaista kohtelua kunnissa.\nkumotaan maankäyttö- ja rakennuslain (132/1999) 58 §:n 4 momentti ja 114 §,\nmuutetaan 57 §:n 1 momentti ja 58 §:n 3 momentti sekä\nAsemakaavassa voidaan antaa määräyksiä, joita kaavan tarkoitus ja sen sisällölle asetettavat vaatimukset huomioon ottaen tarvitaan asemakaava-aluetta rakennettaessa tai muutoin käytettäessä (asemakaavamääräykset). Asemakaavamääräykset voivat muun ohessa koskea haitallisten ympäristövaikutusten estämistä tai rajoittamista. Vähittäiskauppaa koskevista asemakaavamääräyksistä säädetään lisäksi 71 e §:ssä.\nAsemakaavan oikeusvaikutuksista vähittäiskaupan suuryksiköitä koskien säädetään 71 d §:ssä.\nVähittäiskauppaa koskevat erityiset säännökset\nVähittäiskaupan suuryksiköllä tarkoitetaan tässä laissa yli 2 000 kerrosneliömetrin suuruista vähittäiskaupan myymälää.\nOsoitettaessa maakunta- tai yleiskaavassa vähittäiskaupan suuryksiköitä on sen lisäksi, mitä maakunta- ja yleiskaavasta muutoin säädetään, katsottava, että:\n1) suunnitellulla maankäytöllä ei ole merkittäviä haitallisia vaikutuksia keskusta-alueiden kaupallisiin palveluihin ja niiden kehittämiseen;\n2) alueelle sijoittuvat palvelut ovat mahdollisuuksien mukaan saavutettavissa joukkoliikenteellä ja kevyellä liikenteellä; sekä\n3) suunniteltu maankäyttö edistää sellaisen palveluverkon kehitystä, jossa asiointimatkojen pituudet ovat kohtuulliset ja liikenteestä aiheutuvat haitalliset vaikutukset mahdollisimman vähäiset.\nMaakuntakaavassa tulee esittää merkitykseltään seudullisen vähittäiskaupan suuryksikön koon alaraja. Vähittäiskaupan suuryksiköiden enimmäismitoitus on osoitettava maakuntakaavassa riittävällä tarkkuudella.\nVähittäiskaupan suuryksiköiden ensisijainen sijaintipaikka on keskusta-alue, ellei muu sijainti kaupan laatu huomioon ottaen ole perusteltu.\nMerkitykseltään seudullisen vähittäiskaupan suuryksikön sijoittaminen maakuntakaavan keskustatoiminnoille tarkoitetun alueen ulkopuolelle edellyttää, että vähittäiskaupan suuryksikön sijoituspaikaksi tarkoitettu alue on maakuntakaavassa erityisesti osoitettu tähän tarkoitukseen.\nAsemakaavan oikeusvaikutukset vähittäiskaupan suuryksiköiden sijoittumiseen\nVähittäiskaupan suuryksikköä ei saa sijoittaa maakunta- tai yleiskaavan keskustatoiminnoille tarkoitetun alueen ulkopuolelle, ellei alue ole asemakaavassa erityisesti osoitettu tätä tarkoitusta varten.\nMitä 1 momentissa säädetään, koskee myös olemassa olevan vähittäiskaupan myymälän laajentamista tai muuttamista vähittäiskaupan suuryksiköksi, vähittäiskaupan suuryksikön laajentamista sekä sellaista myymäläkeskittymää, joka vaikutuksiltaan on verrattavissa vähittäiskaupan suuryksikköön. Mitä 1 momentissa säädetään, ei kuitenkaan koske vähittäiskaupan myymälän, vähittäiskaupan suuryksikön tai myymäläkeskittymän laajentamista, joka ei ole merkittävä.\nVähittäiskauppaa koskevat asemakaavamääräykset\nSen lisäksi, mitä 57 §:ssä säädetään, asemakaavamääräykset voivat koskea vähittäiskaupan laatua ja kokoa, jos se kaupan palvelujen saatavuuden kannalta on tarpeen.\nTämä laki tulee voimaan päivänä kuuta 20 . Lain 71 a § tulee kuitenkin voimaan vasta neljän vuoden kuluttua tämän lain voimaantulosta.\nTämän lain 71 b §:ää ei sovelleta maakunta- ja yleiskaavaan, joka lain voimaan tullessa on ollut kaavaehdotuksena julkisesti nähtävillä.\nESITYKSEN PÄÄASIALLINEN SISÄLTÖYLEISPERUSTELUT1 Johdanto2 Nykytila 2.1 Lainsäädäntö ja käytäntö2.2 Kansainvälinen kehitys ja ulkomaiden lainsäädäntö 2.3 Nykytilan arviointi3 Esityksen tavoitteet ja keskeiset ehdotukset3.1 Tavoitteet ja niiden toteuttamisvaihtoehdot 3.2 Keskeiset ehdotukset4 Esityksen vaikutukset 4.1 Taloudelliset vaikutukset 4.2 Vaikutukset viranomaisten toimintaan4.3 Ympäristövaikutukset4.4 Muut yhteiskunnalliset vaikutukset5 Asian valmisteluYKSITYISKOHTAISET PERUSTELUT1 Lakiehdotuksen perustelut2 Voimaantulo ja siirtymäsäännökset3 Suhde perustuslakiin ja säätämisjärjestysLakiehdotusLaki maankäyttö- ja rakennuslain muuttamisesta57 § - Asemakaavamääräykset58 § - Asemakaavan oikeusvaikutukset9 a luku - Vähittäiskauppaa koskevat erityiset säännökset71 a § - Vähittäiskaupan suuryksikkö71 b § - Vähittäiskaupan suuryksiköitä koskevat erityiset sisältövaatimukset maakunta- ja yleiskaavalle71 c § - Vähittäiskaupan suuryksiköiden sijoittuminen71 d § - Asemakaavan oikeusvaikutukset vähittäiskaupan suuryksiköiden sijoittumiseen71 e § - Vähittäiskauppaa koskevat asemakaavamääräykset


Erilaisen jalkapalloammattilaisen käsittelyssä pallo ei putoa - Sveriges Radio Finska | Sveriges Radio\nErilaisen jalkapalloammattilaisen käsittelyssä pallo ei putoa\nPublicerat torsdag 14 april 2016 kl 17.00\nEmil Jylhänlahti on freestyle-jalkapalloilija ja lajinsa parhaimmistoa - koko maailmassa. Reiluun minuuttiin mahtuu paljon taituruutta, eikä pallo juuri maata kosketa. Katso video Sisuradion Facebookista!\nKuusitoista vuotta sitten Emil Jylhänlahti jätti jalkapallojoukkueensa, mutta ei lopettanut pelaamista. Jylhänlahti ryhtyi täysipainoisesti panostamaan freestyle-jalkapalloon eli jalkapallotemppuihin, ja nykyisin Jylhänlahti matkustaa ympäri maailmaa pallonsa kanssa.\n– Lapsena näin kerran mainoksen tv:ssä, missä jalkapalloilija teki erilaisia temppuja. Menin heti pihalle kokeilemaan, enkä ole vielä lopettanut, Jylhänlahti kertoo.\nJalkapallo oli iso osa Emilin lapsuutta ja hän toteaa, että pallo kulki mukana, minne ikinä mentiinkin.\nEmil Jylhänlahti on myös menestynyt maailmalla. Peräti kahdesti hän on rikkonut maailmanennätyksen. Ensin pomputtelemalla kantapäillä 138 kertaa minuutissa ja sitten maaten selällään jalkapohjilla palloa pyörittäen kymmenen minuuttin ajan.\n– Toinen freestyleharrastaja on äskettäin vienyt kantapäillä pomputtelun maailmanennätyksen minulta, mutta kesällä aion varastaa sen takaisin, Jylhänlahti nauraa.\nJylhänlahti on myös osallistunut Boråsin vuosittaiseen juoksukilpailuun, mutta päätti suorittaa juoksumatkan omalla tavallaan.\nOtin pallon matkaan, mutta en ainoastaan pujotellut sitä vaan pidin palloa ilmassa koko kymmenen kilometriä. Se oli kyllä vaikein haaste, mitä olen ikinä tehnyt, Jylhänlahti toteaa.\nTemppuilu vain harrastus\nEmil Jylhänlahti matkustaa ja esiintyy eri puolilla maailmaa, mutta arkipäivien treenaus on toisenlaista.\n– Minä vedän jalkapalloharjoituksia lapsille Boråsissa. Harjoitukset ovat osaa integraatioprojektia, missä paikalliset ja vasta maahantulleet lapset ja nuoret tapaavat toisiaan ja pelaavat jalkapalloa yhdessä.


Zulkik bei Kaikki Kolikkopelityypit\nVeröffentlicht am 02.02.2017 | Von Zuluramar\t| 0 Kommentare\nKaikki Kolikkopelityypit - ich\nVoit olla varma, että täällä voit arvostaa vain paras ja luotettavin kasinot. Jos esimerkiksi yhden kolikon panos tuottaisi 5 kolikon voiton jättipotin saamisesta, kolmen kolikon panos toisi samasta yhdistelmästä 20 kolikon voiton. Tällä sivulla tarjota sinulle progressiivinen kolikkopelit arvostelu. Sinun kannattaa käyttää SlotsMillion-bonuskoodeja seuraavista syistä:. Mikäli sinulla on peliongelma, ota ystävällisesti yhteyttä Gamblers Anonymous organisaatioon. Voit myös kokeilla klassiset ja 3D kolikkopelit. Onko voittolinjoja 5 vai 30 vaikuttaa lähinnä siihen kuinka helppoa peliä on seurata. Kasino toimii usealla kielellä ja on toiminut viime vuodet vahvasti tehdäkseen nimensä tunnetuksi mukavilla kampanjoilla ja pelien monipuolisuudella. Videopokeria ei enää tarvitse lähteä pelaamaan kauppojen auloihin tai kioskeihin, vaan voit harrastaa sitä myös omalta kotisohvaltasi. Se, että vedonlyönti, peluri luetellaan tietty määrä progressiivinen jackpot. Jotta voit lunastaa jonkun yllä mainitun listan SlotsMillion-tervetuliaisbonuksista, suosittelemme sinua käyttämään SlotsMillion-bonuskoodia reksteröityessäsi. Vaikka moni pelintekijä onkin tehnyt uutta ja monimutkaista, niin lopputulos on se, että uusi ei aina ole parempi.\nAutomatenspiel: Kaikki Kolikkopelityypit\nNOVOMATIC CASINOS ONLINE - 194+ NOVOMATIC CASINO SLOT GAMES FREE | 3 Voyage of discovery spielen\nKaikki Kolikkopelityypit 247\nKaikki Kolikkopelityypit Savannas Life Slot - Try it Online for Free or Real Money\n4 Seasons - Mobil6000 100\nBejeweled Slots Free Play & Real Money Casinos Midas Touch Slots - Win Big Playing Online Casino Games\nKong the 8th Wonder of the World kolikkopeli Yrityksen tarkoituksena on ollut luoda kasino, joka toimii loistavasti ja sujuvasti kaikilla laitteilla — kannettavasta, tabletilta tai älypuhelimelta. Pelata kolikkopelit verkossa ja progressiivinen kolikkopelit on todella mielenkiintoinen ja kannattava, koska hyvin usein progressiivinen jackpot ovat paarhat ja laatu peliautomaattien, parempi grafiikka ja uusin uudet ja hienoja ominaisuuksia. Jo ennen kun kasinot siirtyivät tiilitaloista internetin uumeniin, olivat slotit käymässä läpi omaa vallankumoustaan. Kolmen rullan klassikot Uusien pelien monimutkaistuessa ja nopeutuessa jatkuvasti, moni onkin palannut kolmen rullan klassikoiden pariin. Kokeile nyt pelaamista itse, niin näet, voitatko suuria summia! Jotta pääset nauttimaan SlotsMillionin annista, suosittelemme sinua rekisteröitymään yllä mainittua SlotsMillion-bonuskoodia käyttäen ja lunastamaan rekisteröintipakettisi. Suosituimmat kolikkopeli-tyypit Erilaisia kolikkopelejä on nyt markkinoilla enemmän kuin koskaan. Erityyppisten kolikkopelien lisäksi jokaisella eri pelillä on oma teemansa ja ulkoasunsa, mikä tekeekin kolikkopeleistä Internetin monipuolisimmat ja viihdyttävimmät kasinopelit. Huomaa, että sivustollamme sinulla on mahdollisuus pelata ilmaiset progressiivinen kolikkopelit, jonka avulla voit hankkia tarvittava kokemus ennen siirtymistä pelata oikealla rahalla. Kun markkinoille on tullut uusia pelintekijöitä niin, markkinoille on tullut monia uusia hyviä pelejä. Uusien pelikoneiden markkinoille tulo on ollut suurissa määrin internetin ansioita. Kolikkopelien juju on tietysti siinä, että onni voi aina potkaista ja pelaaja voi saada jättipotin jo toisella pyöräytyksellään. Ilo uutinen on se, että netissä kertoimet ovat yleisesti ottaen paremmat kun perinteisessä hedelmäpeli-koneessa sillä internet kasinoiden pyörittäminen on halvempaa — tällöin kasinot voivat varata vähemmän rahaa kuluihin Team Action kostenlos spielen | Online-Slot.de antaa enemmän voittoja pelaajille! Tiimimme työskentelee kovasti sinulle, ja toivotan teille paljon raha Werewolf Wild Slots – Play Aristocrats Werewolf Wild Slots voittoa ei tee sinusta odottamaan kauan! Sekä nettikasino, jossa pelaajille on mahdollisuus voittaa iso raha! Pokeri on maailmanlaajuisesti huippusuosittu ja mielenkiintoinen korttipeli, jota pelataan asettamalla panoksia, jonka jälkeen pelaajat havittelevat kaikista panoksista kertyvää voittopottia. Kolmen linjan ja viiden symbolin yhdistelmien sijaan markkinoilla on tuhansia erilaisia slotteja ja pelaajien valinnan vara on parempi kuin koskaan ennen! Onko pokerin pelaaminen sinunkin mielestäsi yksi parhaista tavoista viettää iltaa ja onko sinullakin tapana kahmia voitot kotiin kaveriporukassasi? Kuten nimi jo kertoo, SlotsMillion on tiettyyn markkinaan erikoistunut kasino, tarjolla on mitä erilaimpia kolikkopelejä mutta vain kolikkopelejä — muita kasinopelejä on täältä turha etsiä.\n0 Kommentare zu Kaikki Kolikkopelityypit


Kalevi Tuominen 1927 - 2020 - Suomen Olympiakomitea Kalevi Tuominen 1927 - 2020 - Suomen Olympiakomitea\n24.01.2020 | Huippu-urheilu, Olympiakomitea, Yleinen\nSuomen Olympiakomitean valmennuspäällikkönä vuosina 1969 – 1992 toiminut Kalevi ”Kallu” Tuominen on kuollut. Tuominen menehtyi pitkäaikaiseen sairauteen torstaina 23.1.2020.\nVesilahdella 9.8.1927 syntynyt Tuominen teki pitkän ja ansiokkaan uran suomalaisena urheiluvaikuttajana erityisesti koripallon ja olympiaurheilun parissa. Hän pelasi Koripalloa SM-sarjassa kasvattajaseuransa Tampereen Pyrinnön riveissä kausilla 1951-1962 ja esiintyi myös 11 kertaa Suomen maajoukkueessa. Lisäksi hän pelasi omalla urheilu-urallaan SM-sarjaotteluita käsipallossa ja jalkapallossa.\nTuominen aloitti jo pelivuosiensa aikana valmennustyön seura- ja maajoukkuetasolla. Vuosina 1955-1969 Tuominen toimi koripallomaajoukkueen päävalmentajana ja johti Suomen peliä mm. Tokion olympialaisissa 1964 ja EM-kotikisoissa Helsingissä 1967. Vuosina 1969-1992 Tuominen johdatti valmennuspäällikön roolissa Suomen olympiajoukkueen kultaisiin menestystarinoihin kuusissa kesä- ja talviolympialaisissa.\nTuominen on palkittu Euroopan Olympiakomiteoiden ja Suomen Urheilugaalan elämäntyöpalkinnoilla. Lisäksi hänelle on myönnetty Suomen liikuntakulttuurin ja urheilun ansioristi ja hänet on nimetty Suomen koripallon kunniagalleriaan sekä Valmentajien kunniagalleriaan.\nSuomen Olympiakomitea ottaa osaa omaisten suruun ja hiljentyy kunnioittamaan suomalaisen urheilun suurmiehen muistoa.